รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 13 ธันวาคม 2565
วันอังคารที่ 13 ธันวาคม 2565
สรุปข่าวการประชุมคณะรัฐมนตรี 13 ธันวาคม 2565
พลเอก ประวิตร วงษ์สุวรรณ  รองนายกรัฐมนตรี  เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (13 ธันวาคม 2565) เวลา 09.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  การจัดตั้งสถาบันคลังข้อมูลขนาดใหญ่แห่งชาติ (องค์การมหาชน) [ร่างพระราชกฤษฎีกาจัดตั้งสถาบันคลังข้อมูลขนาดใหญ่แห่งชาติ (องค์การมหาชน) พ.ศ. ....]
2.  เรื่อง  ร่างกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น (ฉบับที่ ..) พ.ศ. ....
เศรษฐกิจ-สังคม
3.  เรื่อง  (ร่าง) กรอบนโยบายและยุทธศาสตร์การอุดมศึกษา วิทยาศาสตร์ วิจัยและนวัตกรรม พ.ศ. 2566 – 2570
4.  เรื่อง  แผนด้านการอุดมศึกษาเพื่อผลิตและพัฒนากําลังคนของประเทศ พ.ศ. 2564 – 2570 ฉบับปรับปรุง พ.ศ. 2566 – 2570 และ (ร่าง) แผนด้านวิทยาศาสตร์ วิจัยและนวัตกรรมของประเทศ พ.ศ. 2566 – 2570
5.  เรื่อง  รายงานผลการดําเนินงานการขับเคลื่อนโครงการชุมชนไม้มีค่า ระยะที่ 1 (พ.ศ. 2562-2564)
6.  เรื่อง  มติคณะกรรมการสิ่งแวดล้อมแห่งชาติ ครั้งที่ 3/2565
7.  เรื่อง  สรุปภาพรวมดัชนีเศรษฐกิจการค้าประจําเดือนตุลาคม 2565
8.  เรื่อง  โครงการทางหลวงพิเศษหมายเลข 82 สายทางยกระดับบางขุนเทียน-บ้านแพ้ว สําหรับการให้เอกชนร่วมลงทุนในการดําเนินงานและบํารุงรักษา (O&M) ของกรมทางหลวง
9.  เรื่อง  ผลการประชุมคณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.) ครั้งที่ 2/2565
10.  เรื่อง  การจัดทําบัญชีบริการดิจิทัลเพื่อส่งเสริมผู้ประกอบการดิจิทัลของประเทศไทย (Digital Startup)
11.  เรื่อง  ผลการประชุมคณะกรรมการนโยบายอวกาศแห่งชาติ ครั้งที่ 2/2565
12.  เรื่อง  ขอผ่อนผันการเข้าทําประโยชน์ในพื้นที่ป่าไม้ เพื่อการดําเนินโครงการหลวง จํานวน 39 โครงการ
13.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม ครั้งที่ 19/2565
14.  เรื่อง  รายงานผลการขับเคลื่อนนโยบายศูนย์ราชการสะดวก ประจําปีงบประมาณ พ.ศ. 2565
15.  เรื่อง  สรุปรายงานการติดตามการดําเนินงานตามนโยบายรัฐบาลและข้อสั่งการนายกรัฐมนตรีครั้งที่ 18 (ระหว่างวันที่ 1 มกราคม 2564 – 30 กันยายน 2565)
16.  เรื่อง  แผนบูรณาการป้องกันและลดอุบัติเหตุช่วงเทศกาล และช่วงวันหยุด พ.ศ. 2566
ต่างประเทศ
17.  เรื่อง  การขอความเห็นชอบต่อร่างแถลงการณ์ร่วมผู้นําของการประชุมสุดยอดอาเซียน-สหภาพยุโรป สมัยพิเศษ ค.ศ. 2022
18.  เรื่อง  ผลการประชุมรัฐมนตรีขนส่งอาเซียน ครั้งที่ 28 และการประชุมอื่น ๆ ที่เกี่ยวข้อง
19.  เรื่อง  รายงานผลการเดินทางเยือนสหรัฐอเมริกาของรัฐมนตรีว่าการกระทรวงพาณิชย์
20.  เรื่อง  ร่างบันทึกความเข้าใจว่าด้วยความร่วมมือด้านการท่องเที่ยว และปีแห่งการแลกเปลี่ยนระหว่างราชอาณาจักรไทยกับสาธารณรัฐเกาหลี ปี พ.ศ. 2566 - 2567 ระหว่างกระทรวงการท่องเที่ยวและกีฬาแห่งราชอาณาจักรไทย กับกระทรวงวัฒนธรรม กีฬา และการท่องเที่ยวแห่งสาธารณรัฐเกาหลี
21.  เรื่อง การจัดทําความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐเฮลเลนิกว่าด้วยการยกเว้นการตรวจลงตราสําหรับผู้ถือหนังสือเดินทางทูต
แต่งตั้ง
22.  เรื่อง  คําสั่งสํานักนายกรัฐมนตรี ที่ 310/2565 เรื่อง มอบหมายให้รองนายกรัฐมนตรี เป็นรองประธานกรรมการในคณะกรรมการนโยบายตํารวจแห่งชาติ
กฎหมาย
1. เรื่อง การจัดตั้งสถาบันคลังข้อมูลขนาดใหญ่แห่งชาติ (องค์การมหาชน) [ร่างพระราชกฤษฎีกาจัดตั้งสถาบันคลังข้อมูลขนาดใหญ่แห่งชาติ (องค์การมหาชน) พ.ศ. ....]
คณะรัฐมนตรีมีมติอนุมัติหลักการร่างพระราชกฤษฎีกาจัดตั้งสถาบันคลังข้อมูลขนาดใหญ่แห่งชาติ (องค์การมหาชน) พ.ศ. .... ตามที่กระทรวงดิจิทัลเพื่อเศรษฐกิจและสังคม (ดศ.) เสนอ ทั้งนี้ ในเรื่องของชื่อสถาบัน ที่จะจัดตั้งคณะรัฐมนตรีมอบหมายให้สํานักงานคณะกรรมการกฤษฎีการับไปปรับแก้ไขเพื่อความเหมาะสมและถูกต้องต่อไป
ทั้งนี้ ร่างพระราชกฤษฎีกาฯ ที่ ดศ. เสนอ เป็นการจัดตั้งสถาบันคลังข้อมูลขนาดใหญ่แห่งชาติ (องค์การมหาชน) (NBDI) โดยยกฐานะของสถาบันส่งเสริมการวิเคราะห์และบริหารข้อมูลขนาดใหญ่ภาครัฐซึ่งเป็นหน่วยงานภายในภายใต้สํานักงานส่งเสริมเศรษฐกิจดิจิทัล (สศด.) ดศ. ให้เป็นองค์การมหาชนซึ่งเป็นหน่วยงานของรัฐ โดยเป็นหน่วยงานกลางเพื่อเป็นกลไกหลักในการขับเคลื่อน วิเคราะห์ และบูรณาการข้อมูลขนาดใหญ่ของประเทศโดยตรง ทําหน้าที่ให้บริการ ส่งเสริมและสนับสนุนการดําเนินงานของหน่วยงานของรัฐและหน่วยงานอื่น เกี่ยวกับการพัฒนาคลังข้อมูลขนาดใหญ่ของประเทศไทย โดยมีวัตถุประสงค์ในการจัดทํายุทธศาสตร์เพื่อขับเคลื่อนการใช้ประโยชน์ข้อมูลขนาดใหญ่ เพื่อผลักดันให้เกิดการพัฒนาศักยภาพและยกระดับเศรษฐกิจและสังคมของประเทศ ส่งเสริมให้เกิดการใช้ประโยชน์จากข้อมูลขนาดใหญ่ของหน่วยงานภาครัฐและเอกชน เพื่อสร้างให้เกิดแพลตฟอร์มข้อมูลที่บูรณาการข้อมูลรายสาขา สําหรับการใช้ประโยชน์เชิงวิเคราะห์ เช่น การกําหนดนโยบายในเรื่องต่าง ๆ การวางแผนธุรกิจ ให้บริการวิเคราะห์ข้อมูลขนาดใหญ่ รวมทั้งให้บริการคําปรึกษาด้านข้อมูลขนาดใหญ่และเทคโนโลยีที่เกี่ยวข้องแก่ทั้งภาครัฐและเอกชน และส่งเสริมการสร้างนวัตกรรมด้านข้อมูลขนาดใหญ่ โดยให้มีคณะกรรมการสถาบันคลังข้อมูลขนาดใหญ่แห่งชาติ (องค์การมหาชน) มีหน้าที่และอํานาจในการกําหนดนโยบายการบริหารงาน ควบคุมดูแลโดยทั่วไปซึ่งกิจการ และการดําเนินงานของ NBDI เพื่อให้เป็นไปตามวัตถุประสงค์ที่กําหนดไว้ และกําหนดให้เมื่อ NBDI ดําเนินการครบ 5 ปีนับแต่วันที่พระราชกฤษฎีกานี้ใช้บังคับ ให้สํานักงาน ก.พ.ร. และ NBDI จัดให้มีการประเมินความคุ้มค่าตามตัวชี้วัด และค่าเป้าหมายที่ได้รับความเห็นชอบ จากคณะกรรมการพัฒนาและส่งเสริมองค์การมหาชน หากพิจารณาเห็นว่าไม่คุ้มค่าในการจัดตั้ง ให้สํานักงาน ก.พ.ร. เสนอรัฐมนตรีผู้รักษาการเพื่อยุบเลิก และโอนถ่ายภารกิจไปให้หน่วยงานอื่นต่อไป โดยในส่วนกรอบอัตรากําลังรวมในปีที่ 1 จนถึงสิ้นปีงบประมาณ พ.ศ. 2567 จะมีการใช้อัตรากําลังจํานวน 113 อัตรา (รวมผู้อํานวยการองค์การมหาชน) เป็นกรอบอัตรากําลังที่ตัดโอนมาจากสถาบันส่งเสริมการวิเคราะห์และบริหารข้อมูลขนาดใหญ่ภาครัฐ จํานวน 70 อัตรา ทั้งนี้ ดศ. ได้ดําเนินการขอจัดตั้งองค์การมหาชนต่อสํานักงาน ก.พ.ร. ตามมติคณะรัฐมนตรีเมื่อวันที่ 18 กรกฎาคม 2549 (เรื่อง ขั้นตอนการจัดตั้งองค์การมหาชน) และคณะกรรมการพัฒนาและส่งเสริมองค์การมหาชนได้มีมติเห็นชอบการจัดตั้งสถาบันคลังข้อมูลขนาดใหญ่แห่งชาติ (องค์การมหาชน) แล้ว
สถาบันคลังข้อมูลขนาดใหญ่แห่งชาติ (องค์การมหาชน) (NBDI) ที่จะจัดตั้งขึ้น จะก่อให้เกิดประโยชน์ต่อการบริหารราชการและประชาชน กล่าวคือ ทําให้มีหน่วยงานกลางทําหน้าที่เป็นกลไกหลักในการขับเคลื่อนนโยบายด้านข้อมูลขนาดใหญ่ (Big Data) เพื่อให้เกิดการใช้ประโยชน์ข้อมูลร่วมกันในการวางแผนนโยบายพัฒนาประเทศไปสู่ความเป็น Thailand 4.0 ตามแผนพัฒนาเศรษฐกิจและสังคมแห่งชาติ ฉบับที่ 13 นโยบายรัฐบาลและยุทธศาสตร์ชาติ 20 ปี อันช่วยส่งเสริมให้ประเทศไทยมีการขับเคลื่อน วิเคราะห์ และบูรณาการข้อมูลขนาดใหญ่ได้อย่างเป็นเอกภาพ รวมทั้งทําให้มีการเชื่อมโยงข้อมูลขนาดใหญ่ระหว่างหน่วยงานรัฐกับรัฐ และรัฐกับเอกชน เพื่อนําไปใช้เป็นประโยชน์ในการวิเคราะห์ข้อมูลประกอบการกําหนดนโยบายของประเทศและการตัดสินใจของรัฐบาลในเรื่องต่าง ๆ ที่สําคัญ ซึ่งที่ผ่านมาได้มีการดําเนินโครงการ เช่น โครงการ Health Link เป็นโครงการออกแบบและพัฒนาระบบดิจิทัลและเทคโนโลยีเพื่อเชื่อมโยงข้อมูลประวัติการรักษาทั่วประเทศ เป็นแพลตฟอร์มกลางสําหรับเชื่อมโยงแลกเปลี่ยนข้อมูลประวัติการรักษา ทําให้มีการใช้ประโยชน์ข้อมูลด้านประวัติการรักษาข้ามโรงพยาบาล เพิ่มความสะดวกปลอดภัยให้กับการดูแลสุขภาพของประชาชน ลดค่าใช้จ่ายการเดินทางสําหรับการขอประวัติการรักษา ลดค่าบริหารจัดการเอกสารของโรงพยาบาล โครงการ Travel Link ระบบบริการข้อมูลอัจฉริยะด้านการท่องเที่ยว เป็นการรวบรวมชุดข้อมูลการท่องเที่ยวที่สําคัญ เช่น แหล่งท่องเที่ยว ที่พักแรม การเดินทางโดยสารสาธารณะ โดยเชื่อมโยงข้อมูลดังกล่าวระหว่างหน่วยงานต่าง ๆ เพื่อใช้ในการต่อยอดในการพัฒนาระบบบริการข้อมูลสถานที่ท่องเที่ยว อันเป็นเครื่องมือสนับสนุนการขับเคลื่อนนโยบายด้านการท่องเที่ยวของประเทศ รวมทั้งเป็นข้อมูลให้บริการข้อมูลแก่ผู้ประกอบการที่จะช่วยธุรกิจท่องเที่ยวในการวางแผนหลังสถานการณ์การระบาดของโรคโควิด-19 การใช้ประโยชน์ข้อมูลด้านการศึกษา เพื่อนํามากําหนดนโยบายที่เหมาะสมในการดูแลเรื่องการศึกษา เพื่อพัฒนาเด็ก เยาวชน และประชาชนคนไทยอย่างเป็นระบบ ทั้งนี้ ในแผนงานระยะ 5 ปีจะมุ่งเน้นการตอบโจทย์ด้านสุขภาพ สิ่งแวดล้อม การท่องเที่ยว แรงงาน และยุติธรรม รวมไปถึงการวิเคราะห์และใช้ประโยชน์ข้อมูลข้ามสาขา (Agenda-based) และเป็นการดําเนินงานร่วมกับสํานักงานพัฒนารัฐบาลดิจิทัล (องค์การมหาชน) และสํานักงานสถิติแห่งชาติ เพื่อเสริมสร้างความเข้มแข็งด้านข้อมูลของประเทศ
สาระสําคัญของร่างพระราชกฤษฎีกา
1. ให้จัดตั้งองค์การมหาชนขึ้น เรียกว่า “สถาบันคลังข้อมูลขนาดใหญ่แห่งชาติ (องค์การมหาชน)” เรียกโดยย่อว่า “สญช.” และให้ใช้ชื่อภาษาอังกฤษว่า “National Big Data Institute (Public Organization)” เรียกโดยย่อว่า “NBDI” เป็นหน่วยงานของรัฐ ทําหน้าที่ให้บริการ ส่งเสริมและสนับสนุนการดําเนินงานของหน่วยงานของรัฐและหน่วยงานอื่น เกี่ยวกับการพัฒนาคลังข้อมูลขนาดใหญ่1 ของประเทศไทย โดยมีวัตถุประสงค์ ดังต่อไปนี้
1.1 จัดทํายุทธศาสตร์เพื่อขับเคลื่อนการใช้ประโยชน์ข้อมูลขนาดใหญ่เพื่อผลักดันให้เกิดการพัฒนาศักยภาพและยกระดับเศรษฐกิจและสังคมของประเทศ
1.2 ส่งเสริม ประสาน และให้บริการ เพื่อให้เกิดการใช้ประโยชน์จากข้อมูลขนาดใหญ่ของหน่วยงานภาครัฐและเอกชน ในการแก้ไขปัญหา เพิ่มประสิทธิภาพการดําเนินงานและการให้บริการ หรือการตัดสินใจในการกําหนดนโยบาย เพื่อพัฒนาเศรษฐกิจและสังคมของประเทศอย่างเป็นรูปธรรม
1.3 ให้บริการวิเคราะห์ข้อมูลขนาดใหญ่ รวมทั้งให้บริการคําปรึกษาด้านข้อมูลขนาดใหญ่และเทคโนโลยีที่เกี่ยวข้องแก่ทั้งภาครัฐและเอกชน
1.4 ส่งเสริมการสร้างนวัตกรรมด้านข้อมูลขนาดใหญ่ และเทคโนโลยีที่เกี่ยวข้องให้มีมาตรฐานในระดับสากล เพื่อเพิ่มศักยภาพการบูรณาการและวิเคราะห์ข้อมูลขนาดใหญ่ของประเทศไทย
1.5 ส่งเสริม สนับสนุน และพัฒนาธุรกิจด้านการวิเคราะห์และใช้ประโยชน์จากข้อมูลขนาดใหญ่ของประเทศ
1.6 ส่งเสริม สนับสนุน และพัฒนาองค์ความรู้ และบุคลากรของประเทศด้านการวิเคราะห์ข้อมูลขนาดใหญ่
1.7 ดําเนินการอื่นเพื่อพัฒนาข้อมูลขนาดใหญ่ของประเทศตามที่กฎหมายกําหนด หรือคณะกรรมการมอบหมาย หรือคณะรัฐมนตรีมอบหมาย
2. กําหนดหน้าที่และอํานาจของสถาบัน เช่น ทําความตกลงและร่วมมือกับองค์การหรือหน่วยงานอื่นของรัฐและเอกชนทั้งในประเทศและต่างประเทศ ในกิจการที่เกี่ยวกับการดําเนินการตามวัตถุประสงค์ของสถาบัน จัดให้มีและให้ทุนเพื่อสนับสนุนโครงการด้านการสร้างองค์ความรู้ การพัฒนานวัตกรรม และการพัฒนาอุตสาหกรรม ด้านข้อมูลขนาดใหญ่ กู้ยืมเงิน ถือหุ้น เข้าเป็นหุ้นส่วน หรือเข้าร่วมทุนกับนิติบุคคลอื่น เพื่อประโยชน์ในการดําเนินการตามวัตถุประสงค์ของสถาบัน และเรียกเก็บค่าธรรมเนียม ค่าบํารุง ค่าตอบแทน หรือค่าบริการในการดําเนินกิจการต่าง ๆ ตามวัตถุประสงค์ของสถาบัน ทั้งนี้ ตามหลักเกณฑ์และอัตราที่คณะกรรมการสถาบันคลังข้อมูลขนาดใหญ่แห่งชาติกําหนด
3. กําหนดให้มีคณะกรรมการสถาบันคลังข้อมูลขนาดใหญ่แห่งชาติ (องค์การมหาชน) ประกอบด้วย ประธานกรรมการ ซึ่งคณะรัฐมนตรีแต่งตั้งจากผู้มีความรู้ ความเชี่ยวชาญและประสบการณ์สูงในด้านวิทยาศาสตร์และเทคโนโลยี การบริหาร สังคมวิทยา เศรษฐศาสตร์ กฎหมาย หรือด้านอื่นที่เกี่ยวข้องและเป็นประโยชน์ต่อกิจการของสถาบัน กรรมการโดยตําแหน่ง จํานวน 4 คน ได้แก่ ปลัด ดศ. เลขาธิการ ก.พ.ร. ผู้อํานวยการสํานักงบประมาณ (สงป.) ผู้อํานวยการ สพร. และกรรมการผู้ทรงคุณวุฒิ จํานวนไม่เกิน 5 คน ซึ่งคณะรัฐมนตรีแต่งตั้งจากผู้มีความรู้ ความเชี่ยวชาญ และประสบการณ์สูงเป็นที่ประจักษ์ในด้านวิทยาศาสตร์ ข้อมูลและเทคโนโลยีสารสนเทศ การสื่อสาร การบริหาร สังคมวิทยา เศรษฐศาสตร์ กฎหมาย หรือด้านอื่นที่เกี่ยวข้องและเป็นประโยชน์ต่อกิจการของสถาบัน
4. กําหนดให้คณะกรรมการมีหน้าที่และอํานาจควบคุมดูแลโดยทั่วไปซึ่งกิจการ และการดําเนินงานของสถาบันเพื่อให้เป็นไปตามวัตถุประสงค์ที่กําหนดไว้ รวมทั้งกําหนดนโยบายการบริหารงาน อนุมัติงบประมาณประจําปี ออกระเบียบ ข้อบังคับ ข้อกําหนดหรือประกาศเกี่ยวกับสถาบัน เป็นต้น
5. กําหนดให้ทุนและทรัพย์สินในการดําเนินการของสถาบัน ประกอบด้วย เงินและทรัพย์สินที่รับโอนมาจาก GBDI เงินอุดหนุนทั่วไปที่รัฐบาลจัดสรรให้ตามความเหมาะสมเป็นรายปี เงินอุดหนุนจากภาคเอกชน หน่วยงานของรัฐ องค์กรปกครองส่วนท้องถิ่นหรือองค์กรอื่น รวมทั้งจากต่างประเทศหรือองค์การระหว่างประเทศ และเงินหรือทรัพย์สินที่มีผู้อุทิศให้ ค่าธรรมเนียม ค่าบํารุง ค่าตอบแทน ค่าบริการ หรือรายได้จากการดําเนินกิจการต่าง ๆ ตามวัตถุประสงค์ของสถาบัน และดอกผลหรือรายได้จากทรัพย์สินของสถาบัน
6. กําหนดให้ NBDI จัดทํางบดุล งบการเงิน และบัญชีทําการส่งผู้สอบบัญชีภายใน 120 วันนับแต่วันสิ้นปีบัญชีทุกปี และทํารายงานประจําปีเสนอรัฐมนตรีทุกสิ้นปีงบประมาณ รายงานนี้ให้กล่าวถึงผลงานของสถาบันในปีที่ล่วงมาแล้ว รายงานทางการเงินพร้อมทั้งรายงานของผู้สอบบัญชี รวมทั้งคําชี้แจงเกี่ยวกับนโยบายของคณะกรรมการ โครงการและแผนงานที่จะจัดทําในภายหน้า
7. กําหนดบทเฉพาะกาล เพื่อให้นําระเบียบ ข้อบังคับ ข้อกําหนด ประกาศ หรือกฎอื่นของ สศด. มาบังคับใช้เท่าที่ไม่ขัดหรือแย้งกับพระราชกฤษฎีกานี้จนกว่าจะได้มีระเบียบ ข้อบังคับ ข้อกําหนด ประกาศ หรือกฎอื่น เพื่อปฏิบัติตามพระราชกฤษฎีกานี้ ซึ่งต้องไม่เกินหนึ่งปีนับแต่วันที่พระราชกฤษฎีกานี้ใช้บังคับ
8. กําหนดให้เมื่อ NBDI ดําเนินการครบ 5 ปีนับแต่วันที่พระราชกฤษฎีกานี้ใช้บังคับ ให้สํานักงาน ก.พ.ร. และ NBDI จัดให้มีการประเมินความคุ้มค่าตามตัวชี้วัดและค่าเป้าหมายที่ได้รับความเห็นชอบ จากคณะกรรมการพัฒนาและส่งเสริมองค์การมหาชน หากพิจารณาเห็นว่าไม่คุ้มค่าในการจัดตั้ง ให้สํานักงาน ก.พ.ร. เสนอรัฐมนตรีผู้รักษาการเพื่อยุบเลิก และโอนถ่ายภารกิจไปให้หน่วยงานอื่นต่อไป
______________________
1 “ข้อมูลขนาดใหญ่” หมายความว่า การรวมกันของชุดข้อมูลที่มีขนาดและความซับซ้อนสูง รวมถึงข้อมูลที่มีและไม่มีโครงสร้าง การจดบันทึก การจัดเก็บ การค้นหา การเชื่อมโยงข้อมูลต้องใช้เทคโนโลยีด้านข้อมูลขนาดใหญ่โดยเฉพาะ รวมทั้งการประมวลผลเชิงวิเคราะห์ มักใช้เทคโนโลยีด้านปัญญาประดิษฐ์ ตัวอย่างการวิเคราะห์ เช่น เพื่อหาแนวโน้มทางธุรกิจ ตัดสินคุณภาพของงานวิจัย ป้องกันโรค วิเคราะห์ทํานายผลผลิตบอกสภาพการจราจรตามเวลาจริง เป็นต้น
2. เรื่อง ร่างกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ ศธ. เสนอว่า
1. ได้มีกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น พ.ศ. 2561 ซึ่งออกโดยอาศัยชอํานาจตามพระราชบัญญัติการป้องกันและแก้ไขปัญหาการตั้งครรภ์ในวัยรุ่น พ.ศ. 2559 ได้กําหนดประเภทของสถานศึกษา และการดําเนินการของสถานศึกษาแต่ละประเภทเกี่ยวกับการป้องกันและแก้ไขปัญหาการตั้งครรภ์ในวัยรุ่น โดยข้อ 7 แห่งกฎกระทรวงดังกล่าว กําหนดให้สถานศึกษาที่มีนักเรียนหรือนักศึกษาซึ่งตั้งครรภ์อยู่ในสถานศึกษาต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษา นั้น มีสภาพปัญหาในทางปฏิบัติ ผู้บริหารสถานศึกษามักจะบังคับนักเรียนหญิงซึ่งตั้งครรภ์ออกจากสถานศึกษาเดิม โดยให้ย้ายไปศึกษาต่อในสถานศึกษาสังกัดสํานักงานส่งเสริมการศึกษานอกระบบและการศึกษาตามอัธยาศัย (กศน.) ซึ่งในคราวประชุมคณะกรรมการป้องกันและแก้ไขปัญหาการตั้งครรภ์ในวัยรุ่น ครั้งที่ 2/2563 เมื่อวันที่ 23 ธันวาคม 2563 ที่ประชุมได้มีมติเห็นชอบให้ ศธ. ปรับปรุงกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น พ.ศ. 2561 ในข้อ 7 “ต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษาตามเจตนารมณ์ของนักเรียนหรือนักศึกษาที่ตั้งครรภ์” ศธ. จึงได้ยกร่างกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น (ฉบับที่ ..) พ.ศ. .... เพื่อกําหนดให้สถานศึกษาที่มีนักเรียนหรือนักศึกษาซึ่งตั้งครรภ์อยู่ในสถานศึกษาต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษาตามเจตนารมณ์ของนักเรียนหรือนักศึกษาที่ตั้งครรภ์
2. ในคราวประชุมคณะกรรมการป้องกันและแก้ไขปัญหาการตั้งครรภ์ในวัยรุ่น ครั้งที่ 2/2564 เมื่อวันที่ 24 พฤศจิกายน 2564 ที่ประชุมได้มีมติเห็นชอบร่างกฎกระทรวงดังกล่าว
สาระสําคัญของร่างกฎกระทรวง
เป็นการแก้ไขเพิ่มเติมกฎกระทรวงกําหนดประเภทของสถานศึกษาและการดําเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น พ.ศ. 2561 ดังนี้
กฎกระทรวง (เดิม)
ร่างกฎกระทรวง (ใหม่)
ข้อ 7 สถานศึกษาตามข้อ 2 * ที่มีนักเรียนหรือนักศึกษาซึ่งตั้งครรภ์อยู่ในสถานศึกษาต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษา
ข้อ 7 สถานศึกษาตามข้อ 2 ที่มีนักเรียนหรือนักศึกษาซึ่งตั้งครรภ์อยู่ในสถานศึกษาต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษาตามเจตนารมณ์ของนักเรียนหรือนักศึกษาที่ตั้งครรภ์
เศรษฐกิจ-สังคม
3. เรื่อง (ร่าง) กรอบนโยบายและยุทธศาสตร์การอุดมศึกษา วิทยาศาสตร์ วิจัยและนวัตกรรม พ.ศ. 2566 – 2570
คณะรัฐมนตรีมีมติเห็นชอบ (ร่าง) กรอบนโยบายและยุทธศาสตร์การอุดมศึกษา วิทยาศาสตร์ วิจัยและนวัตกรรม พ.ศ. 2566 – 2570 [(ร่าง) กรอบนโยบายและยุทธศาสตร์ฯ พ.ศ. 2566 – 2570] ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ
สาระสําคัญของเรื่อง
1. สภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ ในการประชุมครั้งที่ 2/2564 เมื่อวันที่ 19 กรกฎาคม 2564 มีมติเห็นชอบ (ร่าง) กรอบนโยบายและยุทธศาสตร์การอุดมศึกษา วิทยาศาสตร์ วิจัยและนวัตกรรม พ.ศ. 2566 – 2570 [(ร่าง) กรอบนโยบายและยุทธศาสตร์ฯ พ.ศ. 2566 – 2570] และมอบหมายให้ อว. นําเสนอคณะรัฐมนตรีต่อไป ซึ่ง (ร่าง) กรอบนโยบายและยุทธศาสตร์ฯ พ.ศ. 2566 – 2570 มีวิสัยทัศน์ คือ สานพลังการอุดมศึกษา วิทยาศาสตร์ วิจัยและนวัตกรรมไทย พลิกโฉมให้ประเทศมีการพัฒนาอย่างรวดเร็วและยั่งยืน ยกระดับความสามารถในการแข่งขันด้วยเศรษฐกิจสร้างคุณค่า และพร้อมก้าวสู่อนาคต มีเป้าประสงค์ ได้แก่ (1) คนไทยมีสมรรถนะและทักษะสูงเพียงพอในการพลิกโฉมประเทศ ให้ยกระดับความสามารถในการแข่งขันทางเศรษฐกิจและการพัฒนาสังคมอย่างยั่งยืน (2) เศรษฐกิจไทยมีความสามารถในการแข่งขันด้วยเศรษฐกิจสร้างคุณค่าและเศรษฐกิจสร้างสรรค์ เพิ่มความมั่นคงของเศรษฐกิจฐานราก และพึ่งพาตนเองได้ ยั่งยืน พร้อมสู่อนาคต และ (3) สังคมไทยมีการพัฒนาอย่างยั่งยืนสามารถแก้ปัญหาท้าทายของสังคมและสิ่งแวดล้อม ปรับตัวได้ทันต่อพลวัตการเปลี่ยนแปลงของโลก โดยมีกรอบแนวทางการดําเนินงานภายใต้ 4 ยุทธศาสตร์ ได้แก่ ยุทธศาสตร์ที่ 1 : การพัฒนาเศรษฐกิจไทยด้วยเศรษฐกิจสร้างคุณค่าและเศรษฐกิจสร้างสรรค์ ให้มีความสามารถในการแข่งขันและพึ่งพาตนเองได้อย่างยั่งยืน พร้อมสู่อนาคต โดยมีแผนงานภายใต้ยุทธศาสตร์ ยุทธศาสตร์ที่ 2 : การยกระดับสังคมและสิ่งแวดล้อมให้มีการพัฒนาอย่างยั่งยืน สามารถแก้ไขปัญหาท้าทายและปรับตัวได้ทันต่อพลวัตการเปลี่ยนแปลงของโลก โดยมีแผนงานภายใต้ยุทธศาสตร์ ยุทธศาสตร์ที่ 3 : การพัฒนาวิทยาศาสตร์ เทคโนโลยี การวิจัย และนวัตกรรมระดับขั้นแนวหน้าที่ก้าวหน้าล้ํายุค เพื่อสร้างโอกาสใหม่และความพร้อมของประเทศในอนาคต โดยมีแผนงานภายใต้ยุทธศาสตร์ ยุทธศาสตร์ที่ 4 : การพัฒนากําลังคนสถาบันอุดมศึกษา และสถาบันวิจัยให้เป็น ฐานการขับเคลื่อนการพัฒนาเศรษฐกิจและสังคมของประเทศแบบก้าวกระโดดและอย่างยั่งยืน โดยมีแผนงานที่สําคัญ (Flagship) ภายใต้ยุทธศาสตร์ 13 แผนงาน เช่น (1) พัฒนาและผลิตวัคซีนป้องกันโควิด 19 และเป็นศูนย์กลางด้านวัคซีนในระดับอาเซียนภายใน 5 ปี (2) พัฒนาอุตสาหกรรมผลิตภัณฑ์การแพทย์ขั้นสูง ให้เป็นอันดับหนึ่งของอาเซียนภายใน 5 ปี (3) เร่งพัฒนาการผลิตและการส่งออกอาหารและผลไม้ไทยคุณค่าสูงให้ไทยเป็นผู้นําของโลก โดยเพิ่มมูลค่าทางเศรษฐกิจและประเทศที่สั่งซื้อ โดยมีเป้าหมายว่า ประเทศไทยเป็นผู้นําของโลกในการผลิตและส่งออกอาหารและผลไม้ไทยคุณค่าสูง โดยมีมูลค่าทางเศรษฐกิจเพิ่มขึ้นและจํานวนประเทศที่สั่งซื้อมากขึ้นหนึ่งเท่าตัว (4) เร่งพัฒนาอุตสาหกรรมยานยนต์ไฟฟ้า โดยมุ่งเน้นแบตเตอรี่และชิ้นส่วนสําคัญที่ก้าวหน้าและล้ํายุคสู่อนาคต ให้ประเทศเป็นศูนย์กลางการผลิตของอาเซียน โดยมีเป้าหมายว่า ประเทศไทยเป็นผู้ผลิตรายใหญ่ที่สุดของอาเซียน ด้านอุตสาหกรรมยานยนต์ไฟฟ้าภายใน 5 ปี (5) เพิ่มศักยภาพและโอกาสสําหรับผู้สูงวัย ให้ประเทศมีผู้สูงอายุที่สามารถพึ่งตนเองได้ สร้างคุณค่าและมูลค่าเพิ่มให้แก่สังคมในสัดส่วนสูงขึ้น โดยมีเป้าหมายว่า ผู้สูงอายุไทยที่สามารถพึ่งตนเองได้และสร้างมูลค่าเพิ่มให้แก่สังคมมีสัดส่วนที่สูงขึ้นอย่างมีนัยสําคัญภายใน 5 ปี (6) พัฒนาเทคโนโลยีและนวัตกรรมที่ก้าวหน้า ล้ํายุคสู่อนาคตและเทคโนโลยีอวกาศ เพื่อต่อยอดสู่อุตสาหกรรมอวกาศในอนาคต รวมทั้งการสร้างดาวเทียมส่งไปสํารวจดวงจันทร์ โดยมีเป้าหมายว่า ประเทศไทยสามารถสร้างดาวเทียมที่วิจัย/พัฒนาโดยคนไทย และส่งไปโคจรสํารวจรอบดวงจันทร์ภายใน 6 ปี (7) พัฒนาการเป็นศูนย์กลางการเรียนรู้ (Hub of Knowledge) ของอาเซียน รวมถึงด้านศาสตร์โลกตะวันออกภายใน 5 ปี โดยใช้แผนงาน 2 ฉบับ ได้แก่ (1) แผนด้านการอุดมศึกษาเพื่อผลิตและพัฒนากําลังคนของประเทศ พ.ศ. 2566 – 2570 และ (2) แผนด้านวิทยาศาสตร์ วิจัยและนวัตกรรม พ.ศ. 2566 – 2570 โดยมี อว. คณะกรรมการที่เกี่ยวข้อง ได้แก่ คณะกรรมการส่งเสริมวิทยาศาสตร์ วิจัยและนวัตกรรม คณะกรรมการการอุดมศึกษา และคณะกรรมการมาตรฐานการอุดมศึกษา และหน่วยงานในระบบอุดมศึกษา วิทยาศาสตร์ วิจัยและนวัตกรรม เป็นกลไกในการขับเคลื่อนตาม (ร่าง) กรอบนโยบายและยุทธศาสตร์ฯ พ.ศ. 2566 – 2570 โดยใช้งบประมาณจากแหล่งงบประมาณต่าง ๆ ได้แก่ กองทุนส่งเสริมวิทยาศาสตร์ วิจัยและนวัตกรรม และกองทุนเพื่อพัฒนาการอุดมศึกษา และงบประมาณแหล่งอื่น ๆ ได้แก่ งบประมาณที่จัดสรรโดยตรงจากสํานักงบประมาณ งบประมาณขององค์การมหาชน รัฐวิสาหกิจ จังหวัดและท้องถิ่น กองทุนของภาคส่วนการพัฒนาต่าง ๆ (เช่น กองทุนเพื่อส่งเสริมการอนุรักษ์พลังงาน แหล่งทุนภาคเอกชน และแหล่งทุนต่างประเทศ)
2. สภาพัฒนาการเศรษฐกิจและสังคมแห่งชาติ ในการประชุม ครั้งที่ 1/2565 เมื่อวันที่ 12 มกราคม 2565 มีมติเห็นชอบในหลักการ (ร่าง) กรอบนโยบายและยุทธศาสตร์ฯ พ.ศ. 2566 – 2570 ของ อว. โดยให้ อว. รับความเห็นไปพิจารณาเพิ่มเติม เช่น ควรปรับปรุงตัวชี้วัดให้สามารถประเมินผลได้อย่างเป็นรูปธรรมทั้งเชิงคุณภาพและปริมาณ มีความท้าทายและสามารถสะท้อนความสําเร็จในระดับประเทศได้มากขึ้น และควรเพิ่มเติมแนวทางการขับเคลื่อนประเด็นสําคัญ เช่น การลดความเหลื่อมล้ํา โดยควรส่งเสริมให้สถาบันอุดมศึกษาในภูมิภาคมีบทบาทมากขึ้นในการช่วยสนับสนุนการบริหารจัดการทรัพยากรและพัฒนาภูมิภาคให้สอดคล้องกับความต้องการและศักยภาพของพื้นที่ และผลกระทบจากการเปลี่ยนแปลงของสภาพอากาศ ควรเพิ่มการประยุกต์ใช้องค์ความรู้ด้านวิทยาศาสตร์ วิจัยและนวัตกรรม เพื่อบรรเทาและป้องกันผลกระทบจากการเปลี่ยนแปลงของสภาพอากาศ รวมถึงปัญหาภัยพิบัติเรื้อรังที่กระทบต่อคุณภาพชีวิตของประชาชน (น้ําท่วม ภัยแล้ง ไฟป่า ฝุ่นควัน) เป็นต้น
4. เรื่อง แผนด้านการอุดมศึกษาเพื่อผลิตและพัฒนากําลังคนของประเทศ พ.ศ. 2564 – 2570 ฉบับปรับปรุง พ.ศ. 2566 – 2570 และ (ร่าง) แผนด้านวิทยาศาสตร์ วิจัยและนวัตกรรมของประเทศ พ.ศ. 2566 – 2570
คณะรัฐมนตรีมีมติเห็นชอบแผนด้านการอุดมศึกษาเพื่อผลิตและพัฒนากําลังคนของประเทศ พ.ศ. 2564 – 2570 (แผนด้านการอุดมศึกษาฯ) ฉบับปรับปรุง พ.ศ. 2566 – 2570 และ (ร่าง) แผนด้านวิทยาศาสตร์ วิจัยและนวัตกรรมของประเทศ (แผนด้าน ววน.) พ.ศ. 2566 – 2570 ตามที่สภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (สภานโยบายฯ) เสนอ
สาระสําคัญของเรื่อง
1. แผนด้านการอุดมศึกษาฯ ฉบับปรับปรุง พ.ศ. 2566 – 2570 ประกอบด้วย 3 ยุทธศาสตร์ ได้แก่ 1) พัฒนาศักยภาพคน (Capacity Building) 2) ส่งเสริมระบบนิเวศวิจัยอุดมศึกษา (Research Ecosystem Building) และ 3) จัดระบบอุดมศึกษาใหม่ (Higher Education Transformation) และมีการขับเคลื่อนสําคัญกําหนดเป็น 7 นโยบายหลัก (Flagship Policies) และ 3 กลไกหลัก (Flagship Mechanisms) ตามความสําคัญเร่งด่วน เช่น กําลังคนระดับสูงที่มีทักษะรองรับอุตสาหกรรมและบริการใหม่แห่งอนาคตเพิ่มขึ้น การรองรับสังคมสูงวัยและการเรียนรู้ตลอดชีวิตโดยสมบูรณ์ การยกระดับฐานข้อมูลระบบอุดมศึกษาให้มีความน่าเชื่อถือ ถูกต้อง แม่นยํา มีเสถียรภาพ เป็นต้น
2. (ร่าง) แผนด้าน ววน. พ.ศ. 2566 – 2570 ประกอบด้วย 4 ยุทธศาสตร์ ได้แก่ 1) การพัฒนาเศรษฐกิจไทยด้วยเศรษฐกิจสร้างคุณค่าและเศรษฐกิจสร้างสรรค์ให้มีความสามารถในการแข่งขันและพึ่งพาตนเองได้อย่างยั่งยืน พร้อมสู่อนาคต โดยใช้วิทยาศาสตร์ การวิจัยและนวัตกรรม 2) การยกระดับสังคมและสิ่งแวดล้อม ให้มีการพัฒนาอย่างยั่งยืน สามารถแก้ไขปัญหาท้าทายและปรับตัวได้ทันต่อพลวัตการเปลี่ยนแปลงของโลก โดยใช้วิทยาศาสตร์ การวิจัยและนวัตกรรม 3) การพัฒนาวิทยาศาสตร์ เทคโนโลยี การวิจัยและนวัตกรรมระดับขั้นแนวหน้าที่ก้าวหน้าล้ํายุคเพื่อสร้างโอกาสใหม่และความพร้อมของประเทศในอนาคต และ 4) การพัฒนากําลังคนและสถาบันด้านวิทยาศาสตร์ วิจัยและนวัตกรรม ให้เป็นฐานการขับเคลื่อนการพัฒนาเศรษฐกิจและสังคมของประเทศแบบก้าวกระโดดและอย่างยั่งยืน โดยใช้วิทยาศาสตร์ การวิจัยและนวัตกรรม ทั้งนี้ ที่ประชุมคณะกรรมการการอุดมศึกษา สภานโยบายฯ และสภาพัฒนาการเศรษฐกิจและสังคมแห่งชาติ ได้ให้ความเห็นชอบต่อแผนทั้ง 2 ฉบับดังกล่าวแล้ว
5. เรื่อง รายงานผลการดําเนินงานการขับเคลื่อนโครงการชุมชนไม้มีค่า ระยะที่ 1 (พ.ศ. 2562-2564)
คณะรัฐมนตรีรับทราบผลการดําเนินงานการขับเคลื่อนโครงการชุมชนไม้มีค่า ระยะที่ 1 (พ.ศ. 2562-2564) ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ ดังนี้
สาระสําคัญของเรื่อง
อว. รายงานว่า
1. โครงการชุมชนไม้มีค่าเป็นกิจกรรมการปฏิรูปประเทศที่สําคัญและเร่งด่วน ซึ่งภายหลังจากที่คณะรัฐมนตรีมีมติเห็นชอบการขับเคลื่อนโครงการชุมชนไม้มีค่า (มติคณะรัฐมนตรีวันที่ 18 กันยายน 2561) คณะกรรมการขับเคลื่อนการปฏิรูปประเทศได้แต่งตั้งคณะอนุกรรมการขับเคลื่อนโครงการชุมชนไม้มีค่า [นายสนิท อักษรแก้ว เป็นประธานอนุกรรมการ และรองเลขาธิการ วช. (ปัจจุบัน คือ รองผู้อํานวยการ วช.) เป็นเลขานุการ] เพื่อศึกษาและพิจารณารายละเอียดและขั้นตอนการดําเนินงานของโครงการชุมชนไม้มีค่าภายใต้แผนการปฏิรูปประเทศด้านสังคม รวมทั้งติดตามประเมินผล และจัดทําข้อเสนอในการขับเคลื่อนโครงการชุมชนไม้มีค่า และรายงานผลการดําเนินงานต่อคณะกรรมการขับเคลื่อนการปฏิรูปประเทศเป็นระยะ
2. ผลการดําเนินงานขับเคลื่อนโครงการชุมชนไม้มีค่า ระยะที่ 1 (พ.ศ.2562-2564) ของหน่วยงานต่าง ๆ โดยใช้ 5 กลไกหลักในการขับเคลื่อน สรุปได้ ดังนี้
กลไกหลัก
การดําเนินการ
1. การปลดล็อกทางกฎหมายและมาตรการที่เกี่ยวข้อง
กรมป่าไม้ได้ดําเนินการ ดังนี้
 ออกพระราชบัญญัติป่าไม้ (ฉบับที่ 8) พ.ศ. 2562 แก้ไขเพิ่มเติมมาตรา 7 ซึ่งบัญญัติว่า “ไม้ชนิดใดที่ขึ้นในป่าจะเป็นไม้หวงห้ามประเภทใดให้กําหนดโดยพระราชกฤษฎีกา สําหรับไม้ทุกชนิดที่ขึ้นในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน ไม่เป็นไม้หวงห้าม หรือไม้ที่ปลูกขึ้นในที่ดินที่ได้รับอนุญาตให้ทําประโยชน์ตามประเภทหนังสือแสดงสิทธิที่รัฐมนตรีประกาศกําหนด โดยความเห็นชอบของคณะรัฐมนตรี ให้ถือว่าไม่เป็นไม้หวงห้าม” เพื่อเป็นการปลดล็อกไม้หวงห้าม1 ซึ่งมีผลบังคับใช้ตั้งแต่ วันที่ 17 เมษายน 2562
 จัดทําระเบียบคณะกรรมการพิจารณาการใช้ประโยชน์ในเขตป่าสงวนแห่งชาติว่าด้วยหลักเกณฑ์ วิธีการ และเงื่อนไขการขออนุญาต และการอนุญาต
ให้ทําการปลูกสร้างสวนป่า หรือปลูกไม้ยืนต้นในเขตป่าสงวนแห่งชาติ พ.ศ. 2565 (ประกาศในราชกิจจานุเบกษาเมื่อวันที่ 26 พฤษภาคม 2565)
 ผลักดันการลดอัตราอากรและยกเว้นอากรสําหรับไม้ ไม้แปรรูปและของทําด้วยไม้ ตามประกาศกระทรวงการคลัง เรื่อง การลดอัตราอากรและการยกเว้นอากรศุลกากร ตามมาตรา 12 แห่งพระราชกําหนดพิกัดอัตราศุลกากร พ.ศ. 2530 (ฉบับที่ 2) ลงวันที่ 28 กุมภาพันธ์ 2565
2. การเพาะพันธุ์ ขยายพันธุ์ กล้าไม้มีค่าทางเศรษฐกิจสูง
กรมป่าไม้ดําเนินการเพาะพันธุ์ ขยายพันธุ์กล้าไม้มีค่าทางเศรษฐกิจแจกจ่ายให้ประชาชนทั่วไป จํานวน 516,584 คน รวมทั้งสิ้น 243,782,291 กล้าไม้ และได้จัดทําเรือนเพาะชํากล้าไม้ชุมชนใน 730 ชุมชน ซึ่งสามารถผลิตกล้าไม้ได้ชุมชนละ 20,000 กล้าไม้ รวมทั้งสิ้น 14,600,000 กล้าไม้
3. การวิจัยเพื่อสร้างความเข้มแข็งและยั่งยืน
วช. ได้สนับสนุนงบประมาณเพื่อดําเนินการสร้างองค์ความรู้ เทคโนโลยีและนวัตกรรม เพื่อดําเนินโครงการต่าง ๆ เช่น (1) การจัดทําฐานข้อมูล/ แอปพลิเคชันและแปลงสาธิตสําหรับประชาชนเพื่อใช้ในการตัดสินใจปลูก ไม้มีค่า ได้ฐานข้อมูล “ชนิดไม้มีค่าที่เหมาะสมกับสภาพพื้นที่และแปลงสาธิต การปลูก” (2) การพัฒนาเกณฑ์มาตรฐานการประเมินมูลค่าไม้เพื่อใช้เป็นหลักประกันทางธุรกิจ ได้เกณฑ์มาตรฐาน ตัวชี้วัดฐานข้อมูลราคากลางของ ไม้เศรษฐกิจ และคู่มือการประเมินมูลค่าไม้สําหรับประชาชนและสถาบันการเงินใช้เป็นหลักประกันทางธุรกิจเพื่อขอสินเชื่อได้ (3) การพัฒนาเทคโนโลยีและนวัตกรรมแม่นยําทางป่าไม้ (Precision Forestry) เพื่อสนับสนุนการจัดการและการประเมินมูลค่าไม้ (เช่น เทคโนโลยีการดูแลรักษาสวนไม้สักแม่นยําสูง ต้นแบบเทคโนโลยีการตรวจและประเมินการทําลายของมอดป่าเจาะต้นสักในต้นไม้และหมอนไม้) (4) การขยายพันธุ์และการปรับปรุงพันธุ์ เพื่อใช้สําหรับการจัดอบรมประชาชนและขยายผลสู่ระดับชุมชน ให้เกิดการจัดตั้งเป็นวิสาหกิจชุมชนผลิตกล้าไม้คุณภาพดี (5) การสนับสนุนด้านต้นแบบการพัฒนาผลิตภัณฑ์และกระบวนการแปรรูป เพื่อใช้เป็นแนวทางในการดําเนินกิจการ และเกิดเป็นโรงงานชุมชนต้นแบบและแหล่งถ่ายทอดเทคโนโลยีการเพิ่มมูลค่าไม้ และ (6) การถ่ายทอดองค์ความรู้ เทคโนโลยีและ นวัตกรรม ทั้งการใช้ประโยชน์จากไม้ขนาดเล็ก เศษไม้ ปลายไม้ เพื่อการสร้างบ้าน อาคาร เฟอร์นิเจอร์ เชื้อเพลิงอัดเม็ด และพลังงาน เพื่อให้ประชาชนและชุมชนได้มีความเข้าใจในหลักการ เทคนิค และวิธีการในการใช้ประโยชน์จากไม้เศรษฐกิจ
4. การขยายผลในพื้นที่
ทั่วประเทศไทย
สํานักงานพัฒนาเศรษฐกิจจากฐานชีวภาพ (องค์การมหาชน) กระทรวงทรัพยากรธรรมชาติและสิ่งแวดล้อม (ทส.) ได้ขยายผล การดําเนินงานและสื่อสารสร้างการรับรู้และเข้าใจ โดยจัดทําเวทีขยายผล การดําเนินงานในตัวแทน 17 จังหวัด มีชุมชนเข้าร่วมโครงการผ่านกิจกรรมป่าครอบครัวจํานวน 1,218 ราย ในพื้นที่ 15,123 ไร่ ได้แก่ ภาคเหนือ (จังหวัดแพร่และลําพูน) ภาคตะวันออกเฉียงเหนือ (จังหวัดสกลนคร กาฬสินธุ์ ศรีสะเกษ มหาสารคาม และอุบลราชธานี) ภาคใต้ (จังหวัดสงขลา สุราษฎร์ธานี และชุมพร) และภาคกลาง/ตะวันออก/ตะวันตก (จังหวัดสมุทรปราการ อยุธยา นครสวรรค์ อุทัยธานี สุพรรณบุรี จันทบุรี และประจวบคีรีขันธ์ โดยชุมชนที่เข้าร่วมโครงการฯ สามารถดําเนินการชุมชนไม้มีค่า คิดเป็นมูลค่า 227.74 ล้านบาท และการใช้ประโยชน์ทางอ้อมผ่านการประเมินมูลค่าระบบนิเวศสะสม
พ.ศ. 2562-2564 คิดเป็นมูลค่า 1,202.38 ล้านบาท รวมทั้งสิ้น 1,430.12 ล้านบาท
5. การประเมินมูลค่าการตลาดและแปรรูป
ธ.ก.ส. ได้ดําเนินการเพื่อสร้างมูลค่าเพิ่มชุมชนไม้มีค่า จํานวน 321 ชุมชน ทําให้มีรายได้จากผลิตภัณฑ์ที่ได้จากต้นไม้และป่าไม้ประมาณ 90 ล้านบาท รวมทั้งสนับสนุนชุมชนไม้มีค่าในการกักเก็บก๊าซเรือนกระจก (Low Emission Support Scheme: LESS) ซึ่งมีชุมชนเข้าร่วม จํานวน 60 ชุมชน ได้ปริมาณการกักเก็บคาร์บอนประมาณ 468,355 ตันคาร์บอนไดออกไซด์ จากจํานวนต้นไม้ 895,532 ต้น โดย ธ.ก.ส. สนับสนุนงบประมาณจัดกิจกรรมเป็นเงิน 2.72 ล้านบาท นอกจากนี้ ธ.ก.ส. ยังได้สนับสนุนเกษตรกรในการใช้ต้นไม้เป็นหลักประกัน โดยเบื้องต้นได้สนับสนุนเฉพาะในพื้นที่เอกสารสิทธิ์ จํานวน 292 ต้น และให้มูลค่าหลักประกันแก่เกษตรกรที่ใช้ต้นไม้ยื่นกู้ คิดเป็นมูลค่า 3.10 ล้านบาท (ใช้ในการค้ําประกันเป็นวงเงิน 2.98 ล้านบาท) และการสร้าง ผู้ประเมินมูลค่าต้นไม้ได้ผู้ประเมินที่ผ่านเกณฑ์มาตรฐานการประเมินจาก ทั่วประเทศ จํานวนทั้งสิ้น 1,504 คน
6. กลไกอื่น ๆ เพื่อสนับสนุนการขับเคลื่อนชุมชนไม่มีค่า
 องค์การอุตสาหกรรมป่าไม้ ทส. ส่งเสริมเกษตรกรปลูกไม้เศรษฐกิจในที่ดินกรรมสิทธิ์ของเกษตรกร โดยมีพื้นที่เข้าร่วมโครงการฯ 87,640 ไร่ แบ่งเป็นประเภทไม้โตช้า เช่น พะยูง สัก ประดู่ 18,540 ไร่ และไม้โตเร็ว เช่น กระถินเทพา ยูคาลิปตัส 69,100 ไร่ มีเกษตรกรเข้าร่วมโครงการฯ 9,172 ราย และ มีการดูดซับก๊าซคาร์บอนไดออกไซด์ รวม 150,000 ตันคาร์บอนไดออกไซด์เทียบเท่า
 กรมพัฒนาธุรกิจการค้า กระทรวงพาณิชย์ (พณ.) สร้างการรับรู้และประชาสัมพันธ์การใช้ประโยชน์จากกฎหมายหลักประกันทางธุรกิจ ตามกฎกระทรวงกําหนดให้ไม้ยืนต้นเป็นทรัพย์สินที่ใช้เป็นหลักประกันได้ให้แก่เกษตรกรและประชาชน ในจังหวัดขอนแก่น ตราด กระบี่ พิษณุโลก นนทบุรี ราชบุรี สุพรรณบุรี อุทัยธานี และอ่างทอง รวมทั้งได้ขับเคลื่อนการใช้ไม้ยืนต้นเป็นทรัพย์หลักประกันร่วมกับ ธ.ก.ส. ทั้งนี้ สถิติการนําต้นไม้มาเป็นหลักประกัน ตั้งแต่มีการจดทะเบียนการนําไม้ยืนต้นมาเป็นหลักประกัน (ตั้งแต่วันที่ 16 มีนาคม 2562 ถึง 31 ธันวาคม 2564) จํานวน 143,056 ต้น จํานวนเงินค้ําประกัน 136.83 ล้านบาท โดยมีการจําแนกเป็นผู้ให้สินเชื่อ 3 ราย ได้แก่ 1) พิโกไฟแนนซ์ จํานวน 119,764 ต้น จํานวนเงินค้ําประกัน 5.86 ล้านบาท 2) ธ.ก.ส. จํานวน 292 ต้น จํานวนเงินค้ําประกัน 2.98 ล้านบาท และ 3) ธนาคารกรุงไทย จํานวน 23,000 ต้น จํานวนเงินค้ําประกัน 128 ล้านบาท
3. ผลลัพธ์ความสําเร็จจากการดําเนินงานโครงการชุมชนไม้มีค่า ระยะที่ 1
3.1 ด้านเศรษฐกิจ ชุมชนจํานวน 514,642 ครัวเรือนได้รับประโยชน์จากโครงการ โดยเมื่อประเมินมูลค่าทางเศรษฐกิจจาก 379 ชุมชน คิดเป็นมูลค่ารวม 3.10 ล้านบาท และชุมชนจํานวน 1,114 ครัวเรือน ได้รับการถ่ายทอดองค์ความรู้จากงานวิจัยและนวัตกรรม และนําไปสร้างอาชีพ เกิดรายได้จากการขายผลผลิตในพื้นที่โดยเฉลี่ยต่อครัวเรือนเพิ่มสูงขึ้น ไร่ละไม่น้อยกว่า 200,000 บาทต่อปี รวมทั้งโครงการยังสามารถเพิ่มศักยภาพการแข่งข้นด้านอุตสาหกรรมไม้เพื่อการส่งออกของประเทศและเกิดกลไกการเพิ่มมูลค่าให้ต้นไม้จากการใช้ทางตรงและทางอ้อมเพื่อการออมในระยะยาว
3.2 ด้านสังคม ชุมชนสามารถปลูกและตัดไม้ในที่ดินตนเองได้โดยเสรีและได้รับความสะดวกในการทําไม้ที่ปลูกโดยไม่ต้องขออนุญาต เป็นการเพิ่มแรงจูงใจในการปลูกสร้างสวนป่าของภาคเอกชนและชุมชน จากผลการปลดล็อคกฎหมายและมาตรการที่เกี่ยวข้อง รวมถึงการสร้างชุมชนไม้มีค่าต้นแบบ เพื่อเป็นศูนย์กลางการเรียนรู้และสร้างความตระหนักรับรู้ถึงมูลค่าระบบนิเวศ ตลอดจนชุมชนมีขวัญ กําลังใจ และแรงจูงใจในการเพิ่มและอนุรักษ์พื้นที่สีเขียวทั้งในที่ส่วนบุคคลและพื้นที่สาธารณะประโยชน์
3.3 ด้านสิ่งแวดล้อม เพิ่มพื้นที่สีเขียวโดยเฉพาะในส่วนป่าเศรษฐกิจประมาณ 107,928 ไร่ ในพื้นที่ชุมชนตามภูมินิเวศ สร้างความสมดุลของระบบนิเวศจากฐานความหลากหลายทางชีวภาพในพื้นที่สีเขียว นอกเขตอนุรักษ์ และสามารถลดจํานวนก๊าซคาร์บอนไดออกไซด์เนื่องจากการเพิ่มขึ้นของพื้นที่สีเขียว อันเป็นการ ลดก๊าซเรือนกระจกและลดสภาวะโลกร้อนของประเทศ
4. แผนการดําเนินงานโครงการชุมชนไม้มีค่า ระยะที่ 2 (พ.ศ. 2565-2567) หน่วยงานได้ บูรณาการร่วมกันกําหนดเป้าหมายการดําเนินงานเพื่อบรรลุเป้าหมายในระยะที่ 2 โดยคาดว่าจะเกิดชุมชนไม้มีค่าเพิ่มขึ้น 4,969 ชุมชน ประชาชนที่ได้รับผลประโยชน์ 4,650 ครัวเรือน ต้นไม้เพิ่มขึ้น 60,052,500 ต้น และมีพื้นที่ป่าเพิ่มขึ้น 14,040 ไร่ รวมทั้งการดําเนินงานต่อเนื่องของหน่วยงานตามกลไกที่รับผิดชอบทั้ง 5 กลไก เช่น (1) กรมป่าไม้เสนอยกเลิกพระราชบัญญัติเลื่อยโซ่ยนต์ พ.ศ. 2545 เนื่องจากหมดความจําเป็นหรือไม่สอดคล้องกับสภาพการณ์ในปัจจุบัน และ (2) วช. อบรมถ่ายทอดเทคโนโลยีและนวัตกรรมต้นแบบการปลูกไม้มีค่าและพืชเศรษฐกิจร่วมกับ การเพาะเห็ดไมคอร์ไรซา2 แบบครบวงจรใน 11 จังหวัด ทั่วทุกภูมิภาคของประเทศ
1เดิมมีบทบัญญัติเกี่ยวกับการกําหนดให้ไม้มีค่าทางเศรษฐกิจที่ขึ้นในที่ดินประเภทอื่นที่ไม่ใช่ป่า เป็นไม้หวงห้าม
2เนื่องจากพื้นที่ดําเนินโครงการชุมชนไม้มีค่าเป็นพื้นที่ป่าเสื่อมโทรม โดยเห็ดไมคอร์ไรซามีคุณสมบัติอุ้มน้ําและกักเก็บธาตุอาหารได้ดีสามารถช่วยฟื้นฟูคุณภาพดิน ส่งผลให้ปลูกไม้มีค่าได้ผลดี รวมทั้งเห็ดชนิดดังกล่าวสามารถนํามารับประทานได้
6. เรื่อง มติคณะกรรมการสิ่งแวดล้อมแห่งชาติ ครั้งที่ 3/2565
คณะรัฐมนตรีมีมติรับทราบตามที่กระทรวงทรัพยากรธรรมชาติและสิ่งแวดล้อม (ทส.) เสนอมติคณะกรรมการสิ่งแวดล้อมแห่งชาติ (กก.วล.) ครั้งที่ 3/2565 เมื่อวันที่ 3 สิงหาคม 2565 (จํานวน 6 เรื่อง) [เป็นการดําเนินการตามมติคณะรัฐมนตรีเมื่อวันที่ 27 มิถุนายน 2538 (เรื่อง มติ กก.วล. ให้ถือว่าการประชุม กก.วล. เป็นการประชุมคณะรัฐมนตรีเรื่องสิ่งแวดล้อม) และมติคณะรัฐมนตรีเมื่อวันที่ 1 พฤศจิกายน 2548 (เรื่อง มติ กก.วล. ครั้งที่ 10/2548 ครั้งที่ 11/2548 และครั้งที่ 12/2548) รับทราบมติ กก.วล. ครั้งที่ 10/2548 เมื่อวันที่ 19 กันยายน 2548 ที่ให้นํามติ กก.วล. เฉพาะเรื่องที่เกี่ยวข้องกับนโยบายที่สําคัญ และเรื่องที่ กก.วล. พิจารณาได้ข้อยุติแล้วเสนอคณะรัฐมนตรีเพื่อทราบ] สรุปได้ ดังนี้
เรื่อง
ความเห็นของที่ประชุม/มติ กก.วล.
1. รายงานการขอเปลี่ยนแปลงรายละเอียดโครงการในรายงานการประเมินผลกระทบสิ่งแวดล้อมโครงการทางหลวงพิเศษระหว่างเมือง สายชลบุรี – พัทยา ของกรมทางหลวง
ภายหลังการเปิดให้บริการทางหลวงพิเศษฯ ทําให้ประชาชนบริเวณอําเภอศรีราชา ไม่สามารถเข้าใช้ทางหลวงพิเศษหมายเลข 7 ได้โดยตรง [ต้องเข้า-ออก ที่ด่านเก็บค่าธรรมเนียมผ่านทางบางพระ (คีรี) และด่านฯ หนองขาม] ดังนั้น เพื่อเป็นการอํานวยความสะดวกให้กับประชาชนและเพิ่มประสิทธิภาพในการเดินทางจึงได้มีการขอเปลี่ยนแปลงรายละเอียดโครงการฯ บริเวณที่พักริมทาง (Service Area) เพื่อก่อสร้างด่านเก็บค่าธรรมเนียมผ่านทางฝั่งละประมาณ 2.50 ไร่ ใช้เป็นทางเข้า-ออกเสริมในช่วงระหว่างทางแยกต่างระดับบางพระถึงทางแยกต่างระดับหนองขาม บนทางหลวงพิเศษระหว่างเมืองหมายเลข 7 ทําให้มีด่านเก็บค่าธรรมเนียมผ่านทางเพิ่มขึ้นเป็น 6 แห่ง
มติ กก.วล. : รับทราบมติคณะกรรมการผู้ชํานาญการพิจารณารายงานการประเมินผลกระทบสิ่งแวดล้อม โครงการโครงสร้างพื้นฐานทางบกและอากาศ ต่อรายงานการขอเปลี่ยนแปลงรายละเอียดโครงการในรายงานการประเมินผลกระทบสิ่งแวดล้อมฯโดยให้ กรมทางหลวงปฏิบัติตามมาตรการป้องกันและแก้ไขผลกระทบสิ่งแวดล้อมและมาตรการติดตามตรวจสอบผลกระทบสิ่งแวดล้อม ตามที่เสนอไว้ในรายงานฯ อย่างเคร่งครัด
2. ความก้าวหน้าการแก้ไขปัญหามลพิษกรณีโรงงานของบริษัท วิน โพรเสส จํากัด ตําบลบางบุตร อําเภอบ้านค่าย จังหวัดระยอง
ทส. ได้รายงานความก้าวหน้าต่อการแก้ไขปัญหามลพิษ
กรณีโรงงานฯ ดังนี้
2.1 เมื่อวันที่ 25 มีนาคม 2564 ศาลจังหวัดระยองมีคําพิพากษาให้บริษัทฯ ที่ครอบครองวัตถุอันตรายโดยไม่ได้รับอนุญาตดําเนินการกําจัดวัตถุอันตรายให้เสร็จภายใน 2 ปี ต่อมาวันที่ 10 พฤษภาคม 2565 ศาลจังหวัดระยอง ได้แถลงความคืบหน้าการกําจัดบําบัดของเสีย และให้เวลาบริษัทฯ 4 เดือน ในการจัดการของเสียให้เป็นรูปธรรม
2.2 กระทรวงมหาดไทย (มท.) โดยจังหวัดระยองได้บูรณาการร่วมกับหน่วยงานในพื้นที่ในการดําเนินการแก้ไขปัญหามลพิษและเฝ้าระวังสุขภาพของประชาชนในพื้นที่ตําบลบางบุตร
มติ กก.วล. :
1. รับทราบความก้าวหน้าการแก้ไขปัญหามลพิษฯ
2. ให้หน่วยงานที่เกี่ยวข้องพิจารณาดําเนินการ ดังนี้ (1) ให้กรมควบคุมมลพิษติดตามการฟ้องคดีเพื่อเรียกค่าเสียหายจากบริษัทฯ ตามมาตรา 96 และมาตรา 97แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 25351 และเฝ้าระวังคุณภาพสิ่งแวดล้อมโดยรอบบริษัทฯ (2) ให้ มท. ดําเนินการในส่วนที่เกี่ยวข้องเพื่อแก้ไขปัญหาและช่วยเหลือประชาชนที่ได้รับผลกระทบอย่างต่อเนื่องและ (3) ให้กระทรวงอุตสาหกรรม (อก.) เร่งรัดและกํากับดูแลให้บริษัทฯ ขนย้ายวัตถุอันตรายไปกําจัดตามคําพิพากษาของศาลฯ
โดยเร็ว
3. ผลการดําเนินงานเพื่อป้องกันการเกิดอุบัติภัยสารเคมี บทเรียนจากเหตุเพลิงไหม้ กรณีโรงงานผลิตเม็ดโฟมและพลาสติก บริษัท หมิงตี้ เคมีคอล จํากัด จังหวัดสมุทรปราการ
3.1 อก. ได้จัดทํามาตรการป้องกันการเกิดอุบัติภัยในโรงงาน เช่น จัดทําแผนการตรวจโรงงานที่มีความเสี่ยง สั่งการ ให้คําแนะนํา และกําชับกวดขันโรงงานฯ ทั่วประเทศ 2,582 แห่ง และออกประกาศ อก. เรื่อง มาตรการความปลอดภัยเกี่ยวกับการจัดการสารเคมีในโรงงานอุตสาหกรรม พ.ศ. 2565 โรงงานที่มีการเก็บหรือการใช้สารอันตราย ตั้งแต่ 1 ตัน/1 สารต้องรายงานข้อมูลต่อกรมโรงานอุตสาหกรรม โดยมีผลใช้บังคับตั้งแต่วันที่ 23 ตุลาคม 2565
3.2 มท. ได้จัดทํามาตรการป้องกันและบรรเทาสาธารณภัย เช่น เตรียมความพร้อมในการบริหารจัดการสาธารณภัยและกําหนดมาตรการการจัดตั้งโรงงานอุตสาหกรรมให้สอดคล้องกับมาตรการ ผังเมือง
3.3 ทส. ได้จัดทํามาตรการจัดการมลพิษในสิ่งแวดล้อมกรณีภัยจากสารเคมีและวัตถุอันตรายทั้งด้านการป้องกันการจัดทําแผนปฏิบัติการฉุกเฉินจากสารเคมีและวัตถุอันตราย รองรับแผนป้องกันและบรรเทาสาธารณภัยแห่งชาติ การเตรียมความพร้อม โดยจัดตั้งหน่วยปฏิบัติการฉุกเฉินมลพิษจากสารเคมี และด้านการตอบโต้เหตุ โดยแต่งตั้งคณะทํางานกําหนดหลักเกณฑ์และวิธีการคํานวณค่าเสียหายต่อสิ่งแวดล้อม และคณะทํางานเรียกร้องค่าสินไหมทดแทนและค่าเสียหายต่อทรัพยากรธรรมชาติและสิ่งแวดล้อม รวมทั้งจัดทําข้อเสนอแนะการป้องกันและแก้ไขปัญหาการเกิดอุบัติภัยสารเคมีในอนาคตสําหรับผู้ประกอบการ/โรงงานอุตสาหกรรม หน่วยงานภาครัฐ (หน่วยงานกํากับดูแลและหน่วยงานสนับสนุน) และ ภาคประชาชน/ชุมชนด้วย
ความเห็นที่ประชุม :
1. เห็นควรเพิ่มเติมมาตรการเรื่องการสุ่มตรวจไว้ในแผนการควบคุมกํากับดูแลโรงงานที่ประกอบกิจการโรงงานที่อาจมีความเสี่ยงจากอันตรายที่อาจเกิดจากการประกอบกิจการโรงงาน และปรับให้มีการวิเคราะห์ความเสี่ยงในทุกปี เพื่อให้การควบคุมมีประสิทธิภาพ
2. ควรหามาตรการให้ความช่วยเหลือในการจ่ายค่าชดเชยแก่ภาคส่วนต่าง ๆ และประชาชนให้เพียงพอกับความเสียหายที่เกิดขึ้น
มติ กก.วล. : รับทราบผลการดําเนินงานเพื่อป้องกันการเกิดอุบัติภัยสารเคมี บทเรียนจากเหตุเพลิงไหม้ฯ และให้กรมควบคุมมลพิษ อก. และ มท. รับความเห็นของ กก.วล. ไปประกอบการพิจารณาดําเนินการต่อไป
4. รายงานการประเมินผลกระทบสิ่งแวดล้อม
4.1 โครงการต่อเชื่อมถนนพรานนก- พุทธมณฑลสาย 4 กับสะพานพระราม 8 ของ สํานักการโยธา กรุงเทพมหานคร (กทม.) เป็นการปรับปรุง แก้ไขรายละเอียดตามความเห็นคณะกรรมการผู้ชํานาญการฯ เช่น การกําหนดมาตรการป้องกันและแก้ไขผลกระทบด้านเสียง โดยติดตั้งกําแพงกันเสียงสูง 3 เมตร บนทางยกระดับของโครงการฯ 25 แห่ง รวมความยาว 3,248 เมตร กําหนดการตรวจวัดคุณภาพอากาศและระดับเสียง ปีละ 2 ครั้ง และสํารวจข้อมูลเกี่ยวกับสภาพเศรษฐกิจและสังคมที่อยู่ใกล้แนวเส้นทางโครงการในระยะ 500 เมตร ปีละ 1 ครั้ง ในช่วง 3 ปีแรกของการดําเนินการ
4.2 โครงการก่อสร้างสะพานข้ามทะเลสาบสงขลา ตําบลเกาะใหญ่ อําเภอกระแสสินธุ์ จังหวัดสงขลา-ตําบลจองถนน อําเภอเขาชัยสน จังหวัดพัทลุง [ภายใต้โครงการศึกษาความเหมาะสม ผลกระทบสิ่งแวดล้อมในขั้นรายละเอียด (Environmental Impact Assessment : EIA) ก่อสร้างสะพานข้ามทะเลสาบสงขลา ตําบลเกาะใหญ่ อําเภอกระแสสินธุ์ จังหวัดสงขลา-ตําบลจองถนน อําเภอเขาชัยสน จังหวัดพัทลุง] ของกรมทางหลวงชนบท เป็นการปรับปรุง แก้ไข เพิ่มเติมรายละเอียดตามประเด็นและหัวข้อที่คณะกรรมการผู้ชํานาญการฯกําหนด เช่น กําหนดมาตรการป้องกันและแก้ไขผลกระทบสิ่งแวดล้อมด้านคุณภาพน้ําผิวดิน/นิเวศวิทยาในน้ํา มีการใช้สารละลายโพลิเมอร์แทนการใช้สารเบนโทไนต์2 และติดตั้งกระบะป้องกันการล้นเพื่อป้องกันมิให้สารละลายโพลิเมอร์ไหลลงสู่ทะเลสาบสงขลา และด้านระบบนิเวศที่สําคัญ/นิเวศเฉพาะ ก่อนการก่อสร้างฐานรากหรือตอม่อจะมีการใช้ปลอกเหล็กเพื่อใช้เป็นผนังกั้นน้ําและทําการติดตั้งม่านดักตะกอนล้อมรอบบริเวณก่อสร้างฐานรากเพื่อควบคุมการฟุ้งกระจายของตะกอนสู่ทะเลสาบ กําหนดมาตรการติดตามตรวจสอบคุณภาพน้ําและนิเวศวิทยาในน้ํา 2 ครั้งต่อปี ติดตามตรวจสอบการกระจายตัวของโลมาอิรวดี 2 ครั้งต่อปี และสํารวจสภาพทางเศรษฐกิจและสังคม 1 ครั้งต่อปี ตลอดระยะเวลาก่อสร้างและดําเนินการ
มติที่ประชุม : เห็นชอบตามความเห็นของคณะกรรมการผู้ชํานาญการฯ ต่อรายงานการประเมินผลกระทบสิ่งแวดล้อม ทั้ง 2 โครงการ โดยให้หน่วยงานเจ้าของโครงการเพิ่มเติมมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) และดําเนินการ ดังนี้
1. ดําเนินการตามมาตรการป้องกันและแก้ไขผลกระทบสิ่งแวดล้อม รวมทั้งมาตรการติดตามตรวจสอบผลกระทบสิ่งแวดล้อม ตามที่กําหนดไว้ในรายงานฯ อย่างเคร่งครัด
2. ตั้งงบประมาณเพื่อดําเนินการตามมาตรการฯ ที่กําหนดไว้
3. โครงการต่อเชื่อมถนนพรานนก-พุทธมณฑลสาย 4 กับสะพานพระราม 8ฯ ให้สํานักการโยธาฯ รับประเด็นเพิ่มเติมต่าง ๆ ไปพิจารณาดําเนินการ เช่น การบริหารจัดการพื้นที่บริเวณโรงพยาบาลศิริราช การเพิ่มความถี่การตรวจวัด PM2.5 ในระยะดําเนินการ การแก้ไขสรุปผลการตรวจวัดคุณภาพอากาศ การปรับปรุงมาตรการจัดการดินจากการก่อสร้าง และการจัดการของเสียอันตราย การดูแลเรื่องปัญหาการจราจร การป้องกันอุบัติเหตุในระหว่างการก่อสร้าง การประสานหน่วยงาน
เพื่อขออนุญาตใช้พื้นที่ก่อสร้างโครงการและประชาสัมพันธ์ทําความเข้าใจกับประชาชนในพื้นที่
4. โครงการก่อสร้างสะพานข้ามทะเลสาบสงขลาฯ ให้กรมทางหลวงชนบทรับประเด็นเพิ่มเติมต่าง ๆ ไปพิจารณาดําเนินการ เช่น การจัดการปริมาณดินที่ขุดจากการทําตอม่อสะพาน การจัดการของเสียอันตราย
ที่เกิดขึ้นในช่วงดําเนินการก่อสร้าง การปรับปรุงข้อมูลด้านสาธารณสุข และด้านอาชีวอนามัยและความปลอดภัย ที่ดินที่ประชาชนจะมีการอุทิศให้ การจัดหาพาหนะและจุดสกัดเพื่อใช้ในการลาดตระเวนและติดตามผลกระทบต่อโลมาอิรวดีในระยะยาวและการขออนุญาตเข้าดําเนินโครงการในพื้นที่เขตห้ามล่าสัตว์ป่าทะเลหลวง
5. การจัดทําดัชนีสมรรถนะสิ่งแวดล้อม (Environmental Performance Index: EPI) ของประเทศไทย
5.1 สํานักงานสภาพัฒนาการเศรษฐกิจและสังคมแห่งชาติ (สศช.) ได้กําหนดคะแนนตัวชี้วัด EPI3 ปี 2561-2565 ไว้ที่ 50 คะแนน ปี 2566-2570 กําหนดไว้ที่ 55 คะแนน และเพิ่มขึ้นเรื่อย ๆ จนถึงปี 2576-2580
5.2 ในปี 2565 สํานักงานนโยบายและแผนทรัพยากรธรรมชาติและสิ่งแวดล้อม (สผ.) ได้ดําเนินโครงการจัดทําดัชนีสมรรถนะสิ่งแวดล้อมของไทย เพื่อศึกษาองค์ประกอบและวิธีการคํานวณ หน่วยงานที่เกี่ยวข้อง และรับผิดชอบข้อมูลในการประเมิน EPI ของไทย สรุปได้ ดังนี้
5.2.1 การจัดทําดัชนีสมรรถนะสิ่งแวดล้อมฯ มีกรอบการประเมิน 3 แนวทาง ดังนี้ (1) ดัชนีสมรรถนะสิ่งแวดล้อมที่พัฒนาโดยความร่วมมือของมหาวิทยาลัยเยลและมหาวิทยาลัยโคลัมเบีย (EPI Yale & Columbia 2020) (2) ดัชนีสมรรถนะสิ่งแวดล้อมที่ใช้ข้อมูลจากหน่วยงานในไทย (EPI+) มีรูปแบบการคํานวณและค่าถ่วงน้ําหนักสอดคล้องกับEPI Yale & Columbia 2020 แต่ใช้ข้อมูลจากหน่วยงานในไทยที่เป็นปัจจุบันในการคํานวณ ซึ่งเป็นข้อมูลไม่เกินปี 2563 (ค.ศ. 2020) และ (3) ดัชนีสมรรถนะสิ่งแวดล้อมที่ใช้ตัวชี้วัดในบริบทของไทยเป็นตัวชี้วัดที่ได้รับการคัดเลือกว่ามีรูปแบบการคํานวณที่สอดคล้องกับบริบทของไทยและเชื่อมโยงกับนโยบายและแผนของประเทศ รวมทั้งตัวชี้วัดตามเป้าหมาย การพัฒนาที่ยั่งยืนและแผนอื่น ๆ ของไทย เพื่อสร้างสมรรถนะสิ่งแวดล้อมที่เป็นดัชนีที่สอดคล้องกับ การพัฒนาของไทย
5.2.2 ข้อมูล EPI ของไทยที่เผยแพร่ในปี 2563 มีคะแนนเฉลี่ย 45.4 คะแนน อยู่ลําดับที่ 78 (จากทั้งหมด 180 ประเทศ) แต่หากใช้ข้อมูล EPI+ พบว่า คะแนนจะเพิ่มขึ้นเป็น 57.9 เนื่องจากค่าคะแนนที่ได้น้อย ส่วนใหญ่เป็นข้อมูลของไทยที่ยังไม่มีความชัดเจน ประกอบกับมหาวิทยาลัยฯ ไม่สามารถเข้าถึงข้อมูลได้ เช่น พื้นที่คุ้มครองทางทะเล การสูญเสีย พื้นที่ป่า สถานภาพปริมาณสัตว์น้ําคงเหลือ ปริมาณการปล่อยก๊าซเรือนกระจก และการบําบัดน้ําเสีย ทั้งนี้ หากไทยสามารถปรับข้อมูลให้มีความทันสมัย จะทําให้คะแนนความสมบูรณ์ของระบบนิเวศสูงขึ้น จาก 43.5เป็น 63 คะแนน ด้านอนามัยสิ่งแวดล้อมสูงขึ้น จาก 48.4 เป็น 50.0 และลําดับของไทยจะปรับจากลําดับที่ 78 เป็นลําดับที่ 40 อย่างไรก็ตามเนื่องจากในแต่ละรอบที่มหาวิทยาลัยฯ ประเมินค่า EPI ได้เปลี่ยนแปลงวิธีการคํานวณ การถ่วงน้ําหนัก และชุดข้อมูลประกอบกับข้อมูลที่ใช้ในการคํานวณอาจจะไม่ใช่ข้อมูลปัจจุบันของไทย จึงเห็นควรใช้ EPI+ ในการประเมินค่าคะแนน EPI
โดยการนําเข้าข้อมูลจาก 21 หน่วยงาน4 และให้ สศช. นําข้อมูลพิจารณาประกอบการรายงานผลสัมฤทธิ์ของแผนแม่บทภายใต้ยุทธศาสตร์ชาติ ประเด็นที่ 18 ทั้งนี้ สผ. อยู่ระหว่างการพัฒนา EPI Thailand เพื่อให้ไทยมีกรอบการประเมินที่สะท้อนบริบทการบริหาร จัดการทรัพยากรธรรมชาติและสิ่งแวดล้อมที่ครบถ้วนและสมบูรณ์ต่อไป
มติที่ประชุม :
1. เห็นชอบรายงานผลการจัดทําดัชนีสมรรถนะสิ่งแวดล้อมฯ และให้ สศช. นําดัชนีสมรรถนะสิ่งแวดล้อมที่ใช้ข้อมูลจากหน่วยงานในประเทศ (EPI+) ไปพิจารณาใช้ประกอบการรายงานผลสัมฤทธิ์ของ การดําเนินงานในแผนย่อยการสร้างการเติบโตอย่างยั่งยืนบนสังคมเศรษฐกิจสีเขียว ภายใต้แผนแม่บทภายใต้ยุทธศาสตร์ชาติ ประเด็นที่ 18 การเติบโต อย่างยั่งยืน
2. ให้หน่วยงานที่เกี่ยวข้องทั้ง 21 หน่วยงานนําเข้าข้อมูลในฐานข้อมูลดัชนีสมรรถนะสิ่งแวดล้อมภายในเดือนพฤษภาคมของทุกปี
3. ให้ สผ. เป็นหน่วยประสานงานกลางในการรวบรวมข้อมูลจากฐานข้อมูลดัชนีสมรรถนะสิ่งแวดล้อม เพื่อเผยแพร่ต่อสาธารณะเป็นประจําทุกปี
6. (ร่าง) แนวทางปฏิบัติงานเพื่อขับเคลื่อนการจัดการพื้นที่สีเขียวอย่างยั่งยืน ระยะที่ 2 (พ.ศ. 2566-2570)
สผ. ได้จัดทํา (ร่าง) แนวทางปฏิบัติงานเพื่อขับเคลื่อนการจัดการพื้นที่สีเขียวอย่างยั่งยืนฯ เพื่อเป็นแนวทาง
การดําเนินงานด้านพื้นที่สีเขียวอย่างยั่งยืนให้กับหน่วยงานและภาคส่วนที่เกี่ยวข้องทั่วประเทศ โดยมีเป้าหมายภายในปี 2570 พื้นที่สีเขียวได้รับการดูแรักษาให้คงอยู่อย่างยั่งยืนและบรรลุปริมาณและคุณภาพตามมาตรฐานของประเทศมีตัวชี้วัด ได้แก่ (1) พื้นที่สีเขียวสาธารณะต่อประชากร 10 ตารางเมตรต่อคน (2) ร้อยละของพื้นที่สีเขียวในเมืองและชุมชน (เมืองขนาดใหญ่ ร้อยละ 5 เมืองขนาดกลาง ร้อยละ 5 และเมืองขนาดเล็ก ร้อยละ 10) (3) พื้นที่สีเขียวต้นแบบ ภูมิภาคละ 5 แห่ง และ (4) เครือข่ายพื้นที่สีเขียวภูมิภาคละ 5 เครือข่าย และมีแนวทางการปฏิบัติงาน ดังนี้
(1) ทุกภาคส่วนมีจิตสํานึกและหน้าที่ในการจัดการพื้นที่สีเขียว (2) เมืองมีความมั่นคงทางอาหาร สามารถรองรับภัยพิบัติและมีฐานทรัพยากรเพื่อเอื้อต่อการดํารงชีวิตของประชาชน (3) เครื่องมือ กลไก เพื่อเอื้อต่อการเพิ่มและการจัดการพื้นที่สีเขียว และ (4) ตระหนักใน ภูมิปัญญาท้องถิ่นและส่งเสริมนวัตกรรมเพื่อสร้างพลังทางสังคม
มติที่ประชุม :
1. เห็นชอบ (ร่าง) แนวทางปฏิบัติงานเพื่อขับเคลื่อนการจัดการพื้นที่สีเขียวอย่างยั่งยืนฯ
2. ให้ สผ. นํา (ร่าง) แนวทางฯ เสนอต่อคณะรัฐมนตรีเพื่อทราบและมอบหน่วยงานที่เกี่ยวข้องใช้เป็นกรอบในการจัดตั้งงบประมาณเพื่อดําเนินงานต่อไป
1พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2532 มาตรา 96 บัญญัติให้เจ้าของหรือผู้ครอบครองแหล่งกําเนิดมลพิษนั้น มีหน้าที่ต้องรับผิดชดใช้ค่าสินไหมทดแหน หรือค่าเสียหายเพื่อการนั้น และมาตรา 97 บัญญัติให้ผู้ใดกระทําหรือละเว้น การกระทําด้วยประการใดโดยมิชอบด้วยกฎหมายอันเป็นการทําลาย หรือทําให้สูญหาย หรือเสียหายแก่ทรัพยากรธรรมชาติซึ่งเป็นของรัฐ หรือเป็นสาธารณสมบัติของแผ่นดิน มีหน้าที่ต้องรับผิดชอบชดใช้ค่าเสียหายให้แก่รัฐตามมูลค่าทั้งหมดของทรัพยากรธรรมชาติที่ ถูกทําลาย สูญหาย หรือเสียหายไปนั้น
2เบนโทไนต์และโพลิเมอร์ คือ วัตถุดิบที่ใช้สําหรับการขุดเจาะพื้นดินเพื่อให้แนวดินคงรูปและง่ายต่อการขุดเจาะปัจจุบันมีการนําโพลิเมอร์มาใช้งานแทนเบนโทไนต์สําหรับงานบางประเภท เนื่องจากย่อยสลายง่ายกว่าและมีคุณภาพดีกว่ามาก
3ดัชนีชี้วัดผลการดําเนินงานด้านสิ่งแวดล้อม (Environmental Performance Index: EPI) เป็นการพัฒนาวิธีการและตัวชี้วัดเพื่อประเมินว่าประเทศหนึ่ง ๆ มีการดําเนินการต่อปัญหาสิ่งแวดล้อมในระดับใด ซึ่งวิธีการประเมินตัวชี้วัดนี้พัฒนาขึ้นโดยความร่วมมือของมหาวิยาลัยเยลและมหาวิทยาลัยโคลัมเบีย ซึ่งมีการรายงานผลครั้งแรกในปี 2014 มีจุดมุ่งหมายที่จะสร้างมาตรฐานในการชี้วัดผลงานของประเทศหนึ่ง ๆ เกี่ยวกับการดําเนินการด้านสิ่งแวดล้อมขึ้นมาตามหลักวิซาการในลักษณะคล้ายกันกับตัวชี้วัดผลิตภัณฑ์มวลรวมภายในประเทศ (Gross Domestic Product: GDP) กับผลิตภัณฑ์มวลรวมประชาชาติ (Gross National Product: GNP) อย่างไรก็ตาม ปัจจุบันไทยยังไม่มีตัวชี้วัดสมรรถนะสิ่งแวดล้อมของประเทศโดยตรง จึงใช้เกณฑ์การประเมินของมหาวิทยาลัยฯ ที่มีการเผยแพร่ค่า EPI ของแต่ละประเทศในทุก ๆ 2 ปี
4สศช. สํานักงานสถิติแห่งชาติ กรมการปกครอง กรมการพัฒนาชุมชน กรมควบคุมโรค กรมอนามัย กรมพัฒนาที่ดิน กรมพัฒนาพลังงานทดแทนและอนุรักษ์พลังงาน สํานักงานคณะกรรมการอ้อยและน้ําตาลทราย สํานักงานเศรษฐกิจการเกษตร กรมประมง กรมป่าไม้ กรมอุทยานแห่งชาติ สัตว์ป่า และพันธุ์พืช กรมทรัพยากรทางทะเลและชายฝั่ง กรมทรัพยากรน้ํา สผ. กรมควบคุมมลพิษ สถาบันวิจัยวิทยาศาสตร์และเทคโนโลยีแห่งประเทศไทย สํานักงานทรัพยากรน้ําแห่งซาติ การประปาส่วนภูมิภาค และการประปานครหลวง
7. เรื่อง สรุปภาพรวมดัชนีเศรษฐกิจการค้าประจําเดือนตุลาคม 2565
คณะรัฐมนตรีมีมติรับทราบตามที่กระทรวงพาณิชย์เสนอ สรุปภาพรวมดัชนีเศรษฐกิจการค้าประจําเดือนตุลาคม 2565 ดังนี้
สาระสําคัญ
สรุปภาพรวมดัชนีเศรษฐกิจการค้าเดือนตุลาคม 2565 ดังนี้
ดัชนีราคาผู้บริโภคของไทย เดือนตุลาคม 2565 เท่ากับ 108.06 เมื่อเทียบกับเดือนเดียวกันของ ปีก่อน ซึ่งเท่ากับ 101.96 ส่งผลให้อัตราเงินเฟ้อทั่วไป อยู่ที่ร้อยละ 5.98 (YoY) น้อยกว่าเดือนที่ผ่านมา ซึ่งอยู่ที่ร้อยละ 6.41 (YoY) ชะลอตัวต่อเนื่องเป็นเดือนที่ 2 ตามการชะลอตัวของราคาน้ํามันเชื้อเพลิง และสินค้าในกลุ่มอาหาร เนื่องจากมาตรการค่าครองชีพของภาครัฐ รวมถึงกระทรวงพาณิชย์ได้รับความร่วมมือเป็นอย่างดีจากผู้ประกอบการในการลดหรือตรึงตราราคาสินค้าที่จําเป็นต่อการครองชีพประกอบกันฐานราคาที่ใช้คํานวณเงินเฟ้อในเดือนเดียวกันของปีก่อนอยู่ระดับสูง สําหรับดัชนีราคาผู้บริโภคในเดือนนี้เทียบกับเดือนที่ผ่านมา อยู่ที่ร้อยละ 0.33 (MoM) สูงขึ้นเพียงเล็กน้อยตามราคาผักสดที่ได้รับผลกระทบจากน้ําท่วม ขณะที่ เนื้อสัตว์ ผลไม้สด เครื่องประกอบอาหาร และสิ่งที่เกี่ยวกับทําความสะอาดราคาลดลงเมื่อเทียบกับเดือนก่อนหน้า โดยมีการเคลื่อนไหว ดังนี้
หมวดอาหารและเครื่องดื่มไม่มีแอลกอฮอล์ อยู่ที่ร้อยละ 9.58 (YoY) ตามการสูงขึ้นในอัตราที่ชะลอตัวของกลุ่มอาหารสด โดยสูงขึ้นร้อยละ 10.48 จากร้อยละ 10.97 ในเดือนก่อนหน้า สินค้าสําคัญที่ราคาชะลอตัว อาทิ เนื้อสัตว์ (เนื้อสุกร ไก่สด) ผักสดและผลไม้ (ต้นหอม ผักบุ้ง ส้มเขียวหวาน แตงโม) รวมทั้ง เครื่องประกอบอาหาร (น้ํามันพืช ซีอิ๊ว น้ําพริกแกง) สาเหตุที่ทําให้สินค้าในหมวดอาหารยังสูง เนื่องจากการทยอยปรับราคาเพิ่มขึ้นตามต้นทุนมาแล้วจากช่วงก่อนหน้า ราคาจึงทรงตัวอยู่ระดับสูงกว่าเดือนเดียวกันของปีก่อน พื้นที่การเกษตรได้รับความเสียหายจากน้ําท่วม และอุปสงค์ในประเทศปรับตัวดีขึ้น อย่างไรก็ตาม ยังมีสินค้าสําคัญที่ปรับลดลง อาทิ แป้งข้าวเจ้า ผักกาดขาว ผักคะน้า ผักชี ขึ้นฉ่าย กล้วยน้ําว้า มะพร้าวผลแห้ง/ขูด และมะขามเปียก เป็นต้น
หมวดอื่น ๆ ที่ไม่ใช่อาหารและเครื่องดื่ม อยู่ที่ร้อยละ 3.56 (YoY) ตามการสูงขึ้นในอัตราที่ชะลอตัวของกลุ่มพลังงาน โดยสูงขึ้นร้อยละ 13.07 จากร้อยละ 16.10 ในเดือนก่อนหน้า โดยเฉพาะราคาน้ํามันเชื้อเพลิง รวมทั้ง ค่ายาและเวชภัณฑ์ ยาสูบและเครื่องดื่มมีแอสกอฮอล์ ราคาชะลอตัวเช่นกัน นอกจากนี้ สิ่งที่เกี่ยวกับทําความสะอาด (ผงซักฟอก น้ํายาปรับผ้านุ่ม น้ํายาล้างจาน) ค่าใช้จ่ายส่วนบุคคล (สบู่ถูตัว ยาสีฟัน ค่าแต่งผมชาย) และ ค่าโดยสารสาธารณะ ราคาสูงขึ้น สําหรับสินค้าสําคัญที่ราคาลดลง อาทิ ยาสมุนไพร/ยาแผนโบราณ หน้ากากอนามัย แป้งผัดหน้า เครื่องรับโทรทัศน์ เครื่องปรับอากาศ และเครื่องซักผ้า เป็นต้น
เงินเฟ้อพื้นฐาน เมื่อหักอาหารสดและพลังงานออก อยู่ที่ร้อยละ 3.17 (YoY) สําหรับดัชนีราคาผู้บริโภค เดือนตุลาคม 2565 เทียบกับเดือนก่อนหน้า เพิ่มขึ้นเพียงร้อยละ 0.33 (MoM) ตามการสูงขึ้นของราคาผักสด (แตงกวา ผักบุ้ง ต้นหอม) ข้าวสารเจ้า ขนมปังปอนด์ ค่าโดยสารสาธารณะ และน้ํามันดีเซล ขณะที่ เนื้อสัตว์ (เนื้อสุกร ไก่สด) ผลไม้ (ส้มเขียวหวาน ลองกอง) เครื่องประกอบอาหาร (น้ํามันพืช ซอสหอยนางรม น้ําปลา) อาหารโทรสั่ง (Delivery) และสิ่งที่เกี่ยวกับทําความสะอาด ราคาปรับลดลง และดัชนีราคาผู้บริโภคเฉลี่ย 10 เดือน (ม.ค.-ต.ค.) ปี 2565 เทียบกับช่วงเดียวกันของปีก่อน สูงขึ้นร้อยละ 6.15 (AoA)
ดัชนีราคาผู้ผลิต เดือนตุลาคม 2565 ชะลอตัวร้อยละ 9.9 (YoY) เทียบกับร้อยละ 10.5 ในเดือนก่อนหน้า เป็นการชะลอตัวต่อเนื่องเป็นเดือนที่ 4 ตามการชะลอตัวของสินค้าในหมวดผลิตภัณฑ์อุตสาหกรรม และหมวดผลิตภัณฑ์เกษตรกรรมและการประมง ขณะที่หมวดผลิตภัณฑ์จากเหมือง ราคาปรับสูงขึ้นตามราคาปิโตรเลียมและก๊าซธรรมชาติ ปัจจัยสําคัญที่ทําให้ดัชนีราคาผู้ผลิตยังสูงกว่าปีก่อน คือ ต้นทุนการผลิต ค่าขนส่ง และเงินบาทที่อ่อนค่า
ส่วนดัชนีราคาวัสดุก่อสร้าง เดือนตุลาคม 2565 ชะลอตัวร้อยละ 3.6 (YoY) จากร้อยละ 5.2 ในเดือนก่อนหน้า ตามราคาเหล็กและผลิตภัณฑ์เหล็ก ซีเมนต์ ผลิตภัณฑ์คอนกรีต และวัสดุก่อสร้างอื่น ๆ ที่ชะลอตัวลง อย่างไรก็ตาม ราคาวัสดุก่อสร้างที่สูงกว่าปีก่อนยังคงมีสาเหตุจากราคาวัตถุดิบที่ปรับสูงขึ้น เนื่องจากสภาพภูมิอากาศ ปัญหาอุทกภัย และราคาพลังงานที่สูงขึ้น
สําหรับดัชนีความเชื่อมั่นผู้บริโภคโดยรวม ปรับเพิ่มขึ้นต่อเนื่องเป็นเดือนที่ 4 มาอยู่ที่ระดับ 47.7 จากระดับ 46.4 ในเดือนก่อนหน้า ซึ่งอยู่ระดับสูงสุดในรอบ 3 ปี โดยดัชนีความเชื่อมั่นผู้บริโภคในอนาคต (3 เดือนข้างหน้า) ยังอยู่ในความเชื่อมั่นต่อเนื่องเป็นเดือนที่ 12 ปรับเพิ่มขึ้นมาอยู่ที่ระดับ 53.7 สาเหตุมาจากเศรษฐกิจที่เริ่มฟื้นตัว มาตรการกระตุ้นเศรษฐกิจของภาครัฐที่คาดว่าจะออกมาในช่วงที่เหลือของปี และราคาน้ํามันที่ชะลอตัวลง อย่างไรก็ตาม เศรษฐกิจโลกที่มีแนวโน้มชะลอตัว อาจจะส่งผลกระทบต่อเศรษฐกิจของไทย ซึ่งจะกดดันต่อดัชนีความเชื่อมั่นผู้บริโภคได้ในระยะต่อไป
2. แนวโน้มเงินเฟ้อ
แนวโน้มเงินเฟ้อเดือนพฤศจิกายน 2565 คาดว่าจะชะลอตัว ตามราคาสินค้าอุปโภค-บริโภคที่จําเป็นต่อการครองชีพหลายรายการที่ชะลอตัวลง และบางรายการราคาทรงตัวแม้ว่าต้นทุนจะสูงขึ้น เนื่องจากมาตรการดูแลค่าครองชีพของภาครัฐ ประกอบกับสถานการณ์น้ําท่วมในหลายพื้นที่เริ่มคลี่คลาย จะส่งผลให้สินค้าเกษตรเข้าสู่ตลาดมากขึ้น อย่างไรก็ตาม เงินเฟ้อของไทยยังมีปัจจัยเสี่ยงจากราคาพลังงานที่ยังอยู่ในระดับสูงและมีแนวโน้มสูงขึ้น โดยเฉพาะน้ํามันดิบที่อุปทานยังตึงตัว อุปสงค์ในประเทศที่ปรับตัวดีขึ้น จากการส่งออก การท่องเที่ยว และราคาสินค้าเกษตรสําคัญที่ยังอยู่ในระดับดี รวมถึงเงินบาทที่ยังอ่อนค่า ซึ่งจะต้องเฝ้าระวังอย่างใกล้ชิดต่อไป
ทั้งนี้ กระทรวงพาณิชย์ยังคงคาดการณ์อัตราเงินเฟ้อทั่วไปปี 2565 อยู่ที่ระหว่างร้อยละ 5.5 - 6.5 (ค่ากลางร้อยละ 6.0) ซึ่งเป็นอัตราที่สอดคล้องกับสถานการณ์เศรษฐกิจและการคาดการณ์อัตราเงินเฟ้อของหน่วยงานด้านเศรษฐกิจของไทย
8. เรื่อง โครงการทางหลวงพิเศษหมายเลข 82 สายทางยกระดับบางขุนเทียน-บ้านแพ้ว สําหรับการให้เอกชนร่วมลงทุนในการดําเนินงานและบํารุงรักษา (O&M) ของกรมทางหลวง
คณะรัฐมนตรีมีมติอนุมัติตามที่กระทรวงคมนาคม (คค.) เสนอให้กรมทางหลวง (ทล.) ดําเนินโครงการทางหลวงพิเศษหมายเลข 82 สายทางยกระดับบางขุนเทียน-บ้านแพ้ว สําหรับการให้เอกชนร่วมลงทุนในการดําเนินงานและบํารุงรักษา (O&M) (โครงการร่วมลงทุน O&M) ตามหลักการของโครงการร่วมลงทุน O&M ที่คณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) ได้พิจารณาให้ความเห็นชอบตามที่ ทล. เสนอแล้ว
สาระสําคัญของเรื่อง
คค. รายงานว่า
1. โครงการทางหลวงพิเศษ M82 เป็นส่วนแรกของทางหลวงพิเศษระหว่างเมืองหมายเลข 82 สายบางขุนเทียน - ปากท่อ มีแนวสายทางเชื่อมต่อกับโครงการทางพิเศษสายพระราม 3 ดาวคะนอง - วงแหวนรอบนอกกรุงเทพมหานคร ด้านตะวันตก ของการทางพิเศษแห่งประเทศไทย (กทพ.) โดยสามารถรองรับการเดินทางและขนส่งสินค้าระหว่างกรุงเทพมหานครและปริมณฑลสู่ภาคใต้ของประเทศ แบ่งเบาปริมาณจราจรบน ทล. 35 (ถนนพระราม 2) ทั้งนี้ ปัจจุบัน ทล. อยู่ระหว่างการดําเนินงานก่อสร้างโครงการทางหลวงพิเศษ M82 ในส่วนของงานโยธา ซึ่งแบ่งออกเป็น 2 ระยะ ได้แก่ (1) ระยะที่ 1 ช่วงบางขุนเทียน - เอกชัย ด้วยแหล่งเงินงบประมาณแผ่นดิน ปี 2563 - 2565 คาดว่าจะแล้วเสร็จ ปี 2566 (2) ระยะที่ 2 ช่วงเอกชัย - บ้านแพ้ว ด้วยแหล่งเงินงบเงินทุนค่าธรรมเนียมฯ จากแผนประมาณการรายจ่ายที่ได้ขอความตกลงกับ กค. ระหว่างปี 2565 - 2567 คาดว่าจะแล้วเสร็จปี 2568
2. ทล. ได้ดําเนินการศึกษาวิเคราะห์เพื่อกําหนดรูปแบบการดําเนินโครงการ ประเมินความเหมาะสมของโครงการ และเสนอรูปแบบที่เหมาะสมของการให้เอกชนร่วมลงทุนโครงการร่วมลงทุน O&M ตามขั้นตอนการนําเสนอโครงการตามพระราชบัญญัติการร่วมลงทุนระหว่างรัฐและเอกชน พ.ศ. 2562 (พ.ร.บ.การร่วมลงทุนฯ พ.ศ. 2562) รวมทั้งได้นําข้อคิดเห็นต่าง ๆ จากภาคเอกชน (Market Sounding) มาประกอบการศึกษา โดยสรุปได้ว่า รูปแบบการลงทุนแบบ PPP Grossing Cost เป็นรูปแบบการลงทุนที่มีความเหมาะสมที่สุด เมื่อพิจารณาถึงผลประโยชน์สูงสุดของจํานวนเงินงบประมาณที่จ่ายไป โดยตามผลการวิเคราะห์เชิงปริมาณเป็นรูปแบบการลงทุนที่ภาครัฐมีค่าใช้จ่ายคิดเป็นมูลค่าปัจจุบันสุทธิสูงสุดและให้ผลลัพธ์ความคุ้มค่าของเงิน (Value for Money: VfM) เมื่อเทียบกับกรณีที่ภาครัฐดําเนินการเอง (Public Sector Comparison: PSC) สูงสุด
ทั้งนี้ รูปแบบการลงทุนแบบ PPP Gross Cost มีแนวทางการดําเนินงานสรุปได้ ดังนี้
(1) เอกชนจะเป็นผู้ลงทุนงานระบบ1 และองค์ประกอบที่เกี่ยวข้อง และโอนกรรมสิทธิ์ในทรัพย์สินที่ลงทุนทั้งหมดหรือบางส่วนให้แก่ภาครัฐก่อนเริ่มดําเนินงานในลักษณะของ Build Transfer Operate (BTO)
(2) เอกชนเป็นผู้จัดเก็บรายได้จากค่าธรรมเนียมผ่านทาง เพื่อนําส่งรายได้ทั้งหมดให้แก่ภาครัฐ
(3) เอกชนจะต้องรับผิดชอบค่าใช้จ่ายในการดําเนินงานและบํารุงรักษาโครงการตลอดอายุของสัญญา โดยจะได้รับค่าตอบแทนจากการให้บริการ (Availability Payment) โดยภาครัฐแบ่งเป็นการจ่ายคืนค่าตอบแทนเงินลงทุนค่างานระบบและองค์ประกอบที่เกี่ยวข้อง เป็นระยะเวลา 10 ปี และค่าตอบแทนการให้บริการในส่วนของค่าดําเนินงานและบํารุงรักษา เป็นระยะเวลา 30 ปี นับจากปีที่เปิดให้บริการ
3. ทล. ได้คํานวณมูลค่าโครงการร่วมลงทุน O&M ตามหลักเกณฑ์และวิธีการที่กําหนดไว้ตามประกาศคณะกรรมการนโยบายการร่วมลงทุนระหว่างรัฐและเอกชน เรื่อง หลักเกณฑ์และวิธีการคํานวณมูลค่าของโครงการร่วมลงทุน พ.ศ. 2562 และประกาศสํานักงานคณะกรรมการนโยบายรัฐวิสาหกิจ เรื่อง แนวทางปฏิบัติสําหรับการคํานวณมูลค่าโครงการร่วมลงทุน พ.ศ. 2563 โดยโครงการร่วมลงทุน O&M มีมูลค่าปัจจุบันของเงินลงทุนทั้งหมดประมาณ 29,412.44 ล้านบาท ณ อัตราคิดลด ร้อยละ 3 จึงถือเป็นโครงการที่มีมูลค่าตั้งแต่ 5,000 ล้านบาทขึ้นไปที่ต้องดําเนินการตามหลักเกณฑ์ วิธีการ และเงื่อนไขที่กําหนดไว้ตาม พ.ร.บ.การร่วมลงทุนฯ พ.ศ. 2562 และประกาศที่เกี่ยวข้อง โดยมีสาระสําคัญของหลักการของโครงการร่วมลงทุน O&M สรุปได้ ดังนี้
หัวข้อ
รายละเอียด
3.1 วัตถุประสงค์
(1) เพื่อช่วยบรรเทาปัญหาสภาพการจราจรที่ติดขับบน ทล. 35 (ถนนพระราม 2) โดยเฉพาะช่วงเวลาเร่งด่วนเช้าและเย็น อันเกิดจากการขยายตัวของชุมชนเมืองทั้ง 2 ข้างทาง ของ ทล. 35 ที่มีชุมชนหนาแน่นและสถานที่สําคัญหลายแห่งส่งผลให้เกิดความไม่สะดวกและความล่าช้าในการเดินทางและการขนส่งสินค้าของประชาชน ก่อให้เกิดความเสียหายอย่างมากทางเศรษฐกิจและสังคมต่อผู้เดินทางและต่อการพัฒนาเศรษฐกิจและสังคมของจังหวัดต่าง ๆ ในพื้นที่โครงการทางหลวงพิเศษ M82
(2) เพิ่มโครงข่ายถนนสายหลักในพื้นที่ตอนล่างของกรุงเทพมหานครกับจังหวัดใกล้เคียง ได้แก่ จังหวัดสมุทรสาคร จังหวัดสมุทรสงคราม และในอนาคตเมื่อพัฒนาโครงการฯ ต่อจากบ้านแพ้วไปจนถึงปากท่อจะสามารถเชื่อมต่อกับโครงการในอนาคต ได้แก่ ทางหลวงพิเศษระหว่างเมืองหมายเลข 8 สายนครปฐม - ชะอํา ซึ่งจะเป็นส่วนสําคัญอย่างยิ่งในการเชื่อมต่อการเดินทางจากพื้นที่ใจกลางกรุงเทพมหานครไปสู่พื้นที่ภาคใต้ได้โดยตรง ช่วยให้การเดินทางมีความคล่องตัว สะดวก รวดเร็ว และปลอดภัย รวมถึงการสนับสนุนกิจกรรมโลจิสติกส์และเศรษฐกิจโดยรวมของประเทศ
3.2 แนวเส้นทาง
โครงการทางหลวงพิเศษ M82 มีแนวเส้นทางอยู่บน ทล. 35 (ถนนพระราม 2) ลักษณะเป็นทางยกระดับตลอดเส้นทาง ขนาด 6 ช่องจราจร ระยะทางประมาณ 24.7 กิโลเมตร มีจุดเริ่มต้นเชื่อมต่อกับทางพิเศษสายพระราม 3 - ดาวคะนอง - วงแหวนรอบนอกกรุงเทพมหานคร ด้านตะวันตก ของ กทพ. ประมาณบริเวณกิโลเมตร 11+959 (ของ ทล. 35) และมีจุดสิ้นสุดประมาณบริเวณกิโลเมตร 36+645 (ของ ทล. 35) ในเขตพื้นที่อําเภอบ้านแพ้ว จังหวัดสมุทรสาคร
3.3 ขอบเขตของโครงการ
ครอบคลุม
- งานออกแบบ ก่อสร้าง และติดตั้งงานระบบและองค์ประกอบที่เกี่ยวข้องสําหรับโครงการทางหลวงพิเศษ M82
- ดําเนินงานและบํารุงรักษาโครงการฯ ทั้งในส่วนของงานโยธาที่รัฐเป็นผู้ลงทุนและงานระบบที่เอกชนเป็นผู้ลงทุน
ลักษณะโครงการ ได้รับการออกแบบให้มี
- การควบคุมการเข้าออกอย่างสมบูรณ์ (Full Control of Access) รองรับการสัญจรที่สามารถใช้ความเร็วได้อย่างปลอดภัยตามที่กฎหมายกําหนด
- ระบบจัดเก็บค่าผ่านทางแบบระบบปิด (Closed System) คิดค่าผ่านทางตามระยะทางแบบมีค่าแรกเข้า ชําระค่าธรรมเนียมผ่านทางอัตโนมัติแบบไม่มีไม้กั้น (ระบบ M-Flow) หรือรูปแบบที่เหมาะสม
- จุดขึ้น - ลง โครงการทางหลวงพิเศษ M82 เพื่อเชื่อมโยงกับโครงข่ายคมนาคมหลักตลอดแนวเส้นทาง ซึ่งกําหนดไว้ในตําแหน่งจัดเก็บค่าผ่านทางที่เหมาะสมตลอดแนวโครงการ จํานวน 6 แห่ง และตําแหน่งจัดเก็บค่าผ่านทางบริเวณรอยต่อโครงการฯ เชื่อมต่อกับโครงการทางพิเศษสายพระราม 3 - ดาวคะนอง - วงแหวนรอบนอกกรุงเทพมหานคร ด้านตะวันตก ของ กทพ.
- อาคารศูนย์ควบคุมกลาง อาคารหน่วยตรวจการณ์และกู้ภัย อาคารศูนย์ดําเนินงานและบํารุงรักษา และอาคารปฏิบัติงานซ่อมบํารุง
3.4 รูปแบบการร่วมลงทุนระหว่างรัฐและเอกชน
เป็นการให้เอกชนร่วมลงทุนในรูปแบบ PPP Gross Cost โดยมีสาระสําคัญ ดังนี้
รายการ
ขอบเขตงาน
3.4.1 หน้าที่และความรับผิดชอบของเอกชนในการดําเนินโครงการร่วมลงทุน O&M
- ผู้ออกแบบ ก่อสร้าง และติดตั้งงานระบบและองค์ประกอบที่เกี่ยวข้อง โดยมีรูปแบบงานระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น (ระบบ M-Flow) หรือรูปแบบที่เหมาะสม งานระบบอํานวยการและบริหารจัดการจราจร ตามมาตรฐานและข้อกําหนดของ ทล.
- ผู้ดําเนินงานและบํารุงรักษาทั้งหมดสําหรับโครงการฯ ทั้งในส่วนของงานโยธาที่รัฐเป็นผู้ลงทุนและงานระบบที่เอกชนเป็นผู้ลงทุน
- ผู้ดําเนินการบริหารจัดเก็บค่าธรรมเนียมผ่านทางนําส่งให้กับภาครัฐ ทั้งหมดตามขอบเขตและเงื่อนไขที่กําหนดตลอดอายุของสัญญา
3.4.2 หน้าที่และความรับผิดชอบของหน่วยงานของรัฐในการดําเนินโครงการร่วมลงทุน O&M
- รับผิดชอบเวนคืนที่ดินและก่อสร้างงานโยธาทั้งหมดของโครงการทางหลวงพิเศษ M82
- เป็นเจ้าของกรรมสิทธิ์ในทรัพย์สินที่เอกชนคู่สัญญาลงทุนก่อสร้าง รวมถึงรายได้ทั้งหมดจากค่าธรรมเนียมผ่านทาง
- กํากับดูแลและติดตามตรวจสอบคุณภาพการดําเนินงานของเอกชน
- จ่ายค่าตอบแทนจากการให้บริการ (Availability Payment) แก่เอกชนตามเกณฑ์ประสิทธิภาพการให้บริการ โดยภาครัฐแบ่งเป็นการจ่ายคืนค่าตอบแทนเงินลงทุนค่าติดตั้งงานระบบและองค์ประกอบอื่นที่เกี่ยวข้อง เป็นระยะเวลาไม่น้อยกว่า 10 ปี และค่าตอบแทนการให้บริการในส่วนของค่าดําเนินการและบํารุงรักษา เป็นระยะเวลา 30 ปี นับจากปีที่เปิดให้บริการ
3.4.3 ระยะเวลาของโครงการร่วมลงทุน O&M
มีระยะเวลารวมทั้งสิ้นไม่เกิน 32 ปี นับแต่วันเริ่มต้นงานที่ ทล. กําหนดไว้ในหนังสือแจ้งให้เริ่มงาน แบ่งออกเป็น 2 ระยะ ได้แก่
(1) ระยะเวลาการออกแบบและก่อสร้างไม่เกิน 2 ปี นับแต่วันเริ่มต้นงานที่ ทล. กําหนดไว้ในหนังสือแจ้งให้เริ่มงาน โดยจะเปิดโอกาสให้เอกชนสามารถเริ่มเปิดให้บริการโครงการร่วมลงทุน O&M ได้ทันทีเมื่อดําเนินการออกแบบและก่อสร้างแล้วเสร็จก่อนระยะเวลา 2 ปี ทั้งนี้ จะต้องเป็นไปตามเงื่อนไขสัญญาที่กรมทางหลวงกําหนด
(2) ระยะเวลาการดําเนินงานและบํารุงรักษาไม่เกิน 30 ปี นับแต่วันเปิดให้บริการสายทาง โดยจะไม่มีการขยายระยะเวลาการดําเนินงานและบํารุงรักษา ถึงแม้ว่าเอกชนจะสามารถดําเนินการออกแบบและก่อสร้างแล้วเสร็จและเริ่มเปิดให้บริการได้ก่อนระยะเวลาออกแบบและก่อสร้าง 2 ปี จะหมดลง
3.4.4 กรรมสิทธิ์ในทรัพย์สินโครงการร่วมลงทุน O&M
ภาครัฐเป็นเจ้าของกรรมสิทธิ์ในรายได้ค่าธรรมเนียมผ่านทางและทรัพย์สินที่เอกชนได้ลงทุน
3.4.5 การแบ่งผลประโยชน์ตอบแทนระหว่างหน่วยงานของรัฐและเอกชน
- ภาครัฐเป็นเจ้าของกรรมสิทธิ์รายได้ค่าธรรมเนียมผ่านทางและเป็นผู้รับความเสี่ยงทางด้านรายได้โดยตรง
- เอกชนเป็นผู้จัดเก็บค่าธรรมเนียมผ่านทางของโครงการฯ และนําส่งให้ภาครัฐตามอัตราค่าธรรมเนียมผ่านทางที่กําหนด โดยเอกชนจะได้รับเงินค่าตอบแทนจากการให้บริการ (Availability Payment) ตามเงื่อนไขที่กําหนดโดยจะทยอยจ่ายให้เอกชนหลังจากเริ่มเปิดให้บริการเป็นระยะเวลา 30 ปี นับจากปีที่เปิดให้บริการ
3.5 มาตรการสนับสนุนโครงการร่วมลงทุน
การจ่ายค่าตอบแทนจากการให้บริการ (Availability Payment) เป็นมูลค่าปัจจุบัน (Present Value: PV) ไม่เกินกรอบวงเงิน 11,340.28 ล้านบาท2 อัตราคิดลดร้อยละ 3 ต่อปี โดยภาครัฐแบ่งจ่ายคืนค่าตอบแทนเงินลงทุนค่าติดตั้งงานระบบเป็นระยะเวลาไม่น้อยกว่า 10 ปี และค่าตอบแทนการให้บริการในส่วนของค่าดําเนินงานและบํารุงรักษา เป็นระยะเวลา 30 ปี นับจากปีที่เปิดให้บริการ โดยใช้จ่ายจากเงินทุนค่าธรรมเนียมฯ ตามแผนประมาณการรายจ่ายที่จะขอทําความตกลงกับ กค. ภายหลังได้รับอนุมัติโครงการร่วมลงทุน O&M จากคณะรัฐมนตรี ตามขั้นตอนต่อไป
3.6 แหล่งเงินทุนและแผนการใช้จ่ายเงิน
ในส่วนของการจ่ายเงินค่าตอบแทนจากการให้บริการ (Availability Payment) จะใช้แหล่งเงินทุนจากเงินทุนค่าธรรมเนียม3 ซึ่งเป็นเงินที่จัดเก็บรายได้ค่าธรรมเนียมผ่านทางของทางหลวงพิเศษระหว่างเมืองตามความในพระราชบัญญัติกําหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 (พ.ร.บ. กําหนดค่าธรรมเนียมฯ พ.ศ. 2497) และนําส่งเข้าบัญชีเงินทุนค่าธรรมเนียมฯ ที่เปิดบัญชีเงินฝากไว้กับ กค. โดยมีแผนการใช้จ่ายเงิน ดังนี้
แผนการใช้จ่ายเงิน (ล้านบาท)
ปีที่ 1
ปีที่ 2
ปีที่ 3
ปีที่ 4
ปีที่ 5
ปีที่ 6
ปีที่ 7
ปีที่ 8
ปีที่ 9
ปีที่ 10
408.67
422.10
436.21
451.02
466.57
482.90
500.05
518.05
536.95
556.80
ปีที่ 11
ปีที่ 12
ปีที่ 13
ปีที่ 14
ปีที่ 15
ปีที่ 16
ปีที่ 17
ปีที่ 18
ปีที่ 19
ปีที่ 20
437.65
459.53
482.51
506.64
531.97
558.57
586.49
615.82
646.61
678.94
ปีที่ 21
ปีที่ 22
ปีที่ 23
ปีที่ 24
ปีที่ 25
ปีที่ 26
ปีที่ 27
ปีที่ 28
ปีที่ 29
ปีที่ 30
712.89
748.53
785.96
825.26
866.52
909.85
955.34
1,003.11
1,053.26
1,105.92
- จากการวิเคราะห์คาดการณ์กระแสเงินสดของเงินทุนค่าธรรมเนียมฯ ในอนาคตจากกระแสรายได้และภาระรายจ่ายในปัจจุบันและที่คาดว่าจะเกิดขึ้นในอนาคตพบว่า บัญชีเงินทุนค่าธรรมเนียมฯ มีกระแสเงินสดสุทธิเพียงพอสําหรับการนําไปใช้จ่ายเงินค่าตอบแทนจากการให้บริการ (Availability Payment) ของโครงการฯ ระหว่างปีงบประมาณ 2568 - 2597
4. คค. แจ้งว่า คณะกรรมการ PPP ในคราวประชุมครั้งที่ 4/2565 เมื่อวันที่ 19 สิงหาคม 2565 ได้พิจารณาโครงการร่วมลงทุน O&M และมีมติ ดังนี้
4.1 เห็นชอบหลักการของโครงการร่วมลงทุน O&M (ตามข้อ 3) ตามที่ ทล. เสนอ เพื่อ คค. นําเสนอต่อคณะรัฐมนตรีเพื่อพิจารณาอนุมัติให้ดําเนินโครงการร่วมลงทุน O&M ต่อไป
4.2 มอบหมายให้ คค. ทล. และคณะกรรมการคัดเลือกรับไปดําเนินการ ดังนี้
4.2.1 ให้ คค. และ ทล. พิจารณาแผนการลงทุนโครงการด้านการคมนาคมขนส่งอื่น ๆ ในอนาคตที่อาจส่งผลกระทบต่อโครงการร่วมลงทุน O&M อย่างรอบคอบ และไม่ให้เกิดภาระการลงทุนที่ซ้ําซ้อนในแนวเส้นทางเดียวกัน
4.2.2 ให้ คค. กํากับดูแลหน่วยงานที่เกี่ยวข้องในการจัดเก็บค่าธรรมเนียมผ่านทาง เช่น ทล. กทพ. และผู้ประกอบการอื่น ๆ ให้มีระบบการจัดเก็บค่าธรรมเนียมผ่านทางที่เป็นโครงข่ายเดียวกัน (Single Platform) และสามารถเชื่อมต่อกับโครงการต่าง ๆ ของแต่ละหน่วยงานได้อย่างไร้รอยต่อ (Seamless)
4.2.3 ให้ ทล. และคณะกรรมการคัดเลือกเร่งดําเนินการในขั้นตอนการคัดเลือกเอกชนเพื่อให้ไม่กระทบต่อแผนการเปิดให้บริการโครงการทางหลวงพิเศษ M82 ที่คาดว่าจะเปิดให้บริการเต็มรูปแบบในปี 2568 โดยคํานึงถึงสิทธิและประโยชน์ของผู้รับบริการและการใช้ความรู้ ความเชี่ยวชาญ และนวัตกรรมของเอกชน ในการดําเนินโครงการฯ รวมถึงดําเนินการตามประกาศสํานักงานคณะกรรมการนโยบายรัฐวิสาหกิจ เรื่อง แนวทางปฏิบัติสําหรับการนําข้อตกลงคุณธรรมมาใช้กับโครงการร่วมลงทุนที่ดําเนินการตามพระราชบัญญัติการร่วมลงทุนระหว่างรัฐและเอกชน พ.ศ. 2562 พ.ศ. 2564 ภายหลังจากคณะรัฐมนตรีได้อนุมัติโครงการร่วมลงทุน O&M แล้ว
4.2.4 ให้ ทล. กํากับการดําเนินการในเรื่องการจัดกรรมสิทธิ์ที่ดินโครงการทางหลวงพิเศษ M82 ให้เป็นไปตามแผนงาน เพื่อให้สามารถส่งมอบพื้นที่ให้กับเอกชนที่ได้รับคัดเลือกตามกรอบเวลาที่กําหนดไว้
4.2.5 ให้ ทล. และคณะกรรมการคัดเลือกพิจารณากําหนดเงื่อนไขการจ่ายค่าตอบแทนจากการให้บริการ (Availability Payment) ให้แก่เอกชน ที่อิงอยู่บนพื้นฐานของเกณฑ์ประสิทธิภาพของการให้บริการควบคู่กับข้อตกลงและเงื่อนไขคุณภาพของการให้บริการ (Service Level Agreement : SLA) โดยเฉพาะมิติในด้านความปลอดภัยของผู้ใช้ทาง รวมไปถึงความสะอาดของพื้นที่โดยรอบของแนวเส้นทางโครงการฯ
4.3 มอบหมายให้ ทล. คค. และคณะกรรมการคัดเลือกรับความเห็นของหน่วยงานที่เกี่ยวข้อง ไปประกอบการพิจารณาดําเนินการส่วนที่เกี่ยวข้องต่อไป
____________________________________
1 งานระบบ ได้แก่ ระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น หรือ M-Flow ซึ่งมีตําแหน่งจัดเก็บค่าผ่านทางบริเวณทางขึ้น - ลง จํานวน 6 แห่ง ได้แก่ ด่านพันท้ายนรสิงห์ ด่านมหาชัย 1 ด่านมหาชัย 2 ด่านสมุทรสาคร 1 ด่านสมุทรสาคร 2 และด่านบ้านแพ้ว และตําแหน่งจัดเก็บค่าผ่านทางบริเวณรอยต่อเชื่อมต่อกับโครงการทางพิเศษสายพระราม 3 - ดาวคะนอง - วงแหวนรอบนอกกรุงเทพมหานคร ด้านตะวันตก ของ กทพ. ระบบควบคุมการจราจร (Traffic Surveillance and Control System) ระบบเครือข่ายสื่อสาร (Communication Network System) และระบบอื่น ๆ ที่เกี่ยวข้อง
2 ประกอบด้วย (1) ค่าตอบแทนเงินลงทุนค่าติดตั้งงานระบบ จํานวน 139.99 ล้านบาท รวมมูลค่า 1,399.90 ล้านบาท คิดเป็นมูลค่าปัจจุบันเท่ากับ 1,159.36 ล้านบาท และ (2) ค่าตอบแทนการให้บริการในส่วนของค่าดําเนินงานและบํารุงรักษาในปีแรก จํานวน 268.68 ล้านบาท อัตราการเพิ่มร้อยละ 5 ต่อปี รวมมูลค่า 17,850.79 ล้านบาท คิดเป็นมูลค่าปัจจุบันเท่ากับ 10,180.92 ล้านบาท
3 คณะกรรมการบริหารเงินทุนค่าธรรมเนียมผ่านทาง ในคราวประชุมครั้งที่ 2/2564 เมื่อวันที่ 27 พฤษภาคม 2564 ได้มีมติเห็นชอบและรับทราบการให้เอกชนร่วมลงทุนในการดําเนินงานและบํารุงรักษา (O&M) โครงการฯ รูปแบบ PPP Gross Cost โดยนําเงินทุนค่าธรรมเนียมฯ จ่ายเป็นค่าตอบแทนจากการให้บริการ (Availability Payment) ให้กับเอกชน ในการประชุมครั้งที่ 2/2565 เมื่อวันที่ 11 มีนาคม 2565 และภายหลังจากคณะรัฐมนตรีอนุมัติแล้ว ทล. จะรายงานต่อคณะกรรมการบริหารเงินทุนค่าธรรมเนียมผ่านทางเพื่อทราบ และดําเนินการคัดเลือกเอกชนผู้ร่วมทุนพร้อมทั้งเจรจาการจัดสรรผลประโยชน์ระหว่างรัฐและเอกชน ซึ่งรวมถึงการจ่ายค่าตอบแทนจากการให้บริการ (Availability Payment) ตามระเบียบกรมทางหลวงว่าด้วยเงินทุนค่าธรรมเนียมผ่านทาง พ.ศ. 2549 ต่อไป
9. เรื่อง ผลการประชุมคณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.) ครั้งที่ 2/2565
คณะรัฐมนตรีมีมติรับทราบและเห็นชอบตามที่คณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.) เสนอ ดังนี้
1. รับทราบผลการประชุม กบส. ครั้งที่ 2/2565 พร้อมมอบหมายให้หน่วยงานที่เกี่ยวข้องดําเนินการตามมติและรายงานให้สํานักงานสภาพัฒนาการเศรษฐกิจและสังคมแห่งชาติ (สศช.) เพื่อนําเสนอ กบส. ตามขั้นตอนต่อไป
2. เห็นชอบแผนปฏิบัติการด้านการพัฒนาระบบโลจิสติกส์ของประเทศไทย พ.ศ. 2566 - 2570 (แผนปฏิบัติการฯ)
3. เห็นชอบการทบทวนมติคณะรัฐมนตรีเมื่อวันที่ 16 ตุลาคม 2561 (เรื่อง ผลการประชุม กบส. ครั้งที่ 1/2561) เพื่อมอบหมายให้กรมศุลกากรเป็นผู้รับผิดชอบในการบริหารจัดการและพัฒนาระบบ National Single Window (NSW) [เดิม บริษัท กสท โทรคมนาคม จํากัด (มหาชน)] และกําหนดขอบเขตหน้าที่ของบริษัท โทรคมนาคมแห่งชาติ จํากัด (มหาชน)1 (บมจ. โทรคมนาคมฯ) ให้เหมาะสม
สําหรับงบประมาณที่จะใช้จ่ายในการขับเคลื่อนแผนปฏิบัติการฯ ในปีงบประมาณ พ.ศ. 2566 นั้น เห็นควรให้หน่วยงานที่เกี่ยวข้องปรับแผนการปฏิบัติงานและแผนการใช้จ่ายจากงบประมาณรายจ่ายประจําปีเพื่อมาดําเนินการในโอกาสแรก สําหรับปีงบประมาณต่อ ๆ ไป ให้หน่วยงานที่เกี่ยวข้องจัดทําแผนการปฏิบัติงานและแผนการใช้จ่ายงบประมาณในลักษณะบูรณาการ โดยคํานึงถึงความครอบคลุมของทุกแหล่งเงิน ผลสัมฤทธิ์ ความคุ้มค่า ศักยภาพและความพร้อมในทุกมิติ เพื่อเสนอขอตั้งงบประมาณรายจ่ายประจําปีงบประมาณตามความจําเป็นและเหมาะสมตามขั้นตอนต่อไป ตามความเห็นของสํานักงบประมาณ
สาระสําคัญของแผนปฏิบัติการฯ
แผนปฏิบัติการฯ มีฐานะเป็นแผนระดับที่ 3 เพื่อให้หน่วยงานที่เกี่ยวข้องด้านการพัฒนาระบบโลจิสติกส์สามารถสนับสนุนการบรรลุเป้าหมายยุทธศาสตร์ชาติและแผนแม่บทที่เกี่ยวข้อง โดยมีรายละเอียดดังนี้
1. เป้าหมายการพัฒนา “เพื่อให้ระบบโลจิสติกส์เป็นกลไกสําคัญในการผลักดันให้ประเทศไทยเป็นประตูการค้าที่สําคัญในอนุภูมิภาคและภูมิภาค” โดยอาศัยหลักการและแนวคิด 4 ประการ ประกอบด้วย (1) ความต่อเนื่องของการพัฒนาระบบโลจิสติกส์ จากผลการพัฒนาระบบโลจิสติกส์ที่ผ่านทาและนําไปสู่การกําหนดทิศทางการพัฒนาที่ต่อเนื่อง (2) การประยุกต์ใช้เทคโนโลยีสมัยใหม่ มาใช้ประโยชน์ในภาคส่วนต่าง ๆ อย่างครอบคลุม (3) การพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว และ (4) เป้าหมายการพัฒนาอย่างยั่งยืนของสหประชาชาติ
2. เป้าหมายและตัวชี้วัดภายใต้แผนปฏิบัติการฯ ได้แก่
เป้าหมาย
ตัวชี้วัดและค่าเป้าหมาย
(1) สัดส่วนต้นทุนการขนส่งสินค้าต่อ GDP ลดลง
สัดส่วนต้นทุนการขนส่งสินค้าต่อ GDP ลดลงเหลือร้อยละ 5 ต่อปี
(ปัจจุบัน สัดส่วนต้นทุนการขนส่งสินค้าต่อ GDP ณ ปี 2564 อยู่ที่ร้อยละ 6.4)2
(2) สัดส่วนต้นทุนการเก็บรักษาสินค้าคงคลังต่อ GDP ลดลง
สัดส่วนต้นทุนการเก็บรักษาสินค้าคงคลังต่อ GDP ลดลงเหลือร้อยละ 5 ต่อปี
(ปัจจุบัน สัดส่วนต้นทุนการเก็บรักษาสินค้าคงคลังต่อ GDP ณ ปี 2564 อยู่ที่ร้อยละ 6.4)
(3) ประสิทธิภาพระบบโลจิสติกส์ของประเทศด้านพิธีการศุลกากร (ประสิทธิภาพฯ ด้านพิธีการศุลกากร) ดีขึ้น
อันดับประสิทธิภาพฯ ด้านพิธีการศุลกากรดีขึ้นอยู่ในอันดับ 25 หรือคะแนนไม่ต่ํากว่า 3.20 (ปัจจุบัน อันดับประสิทธิภาพฯ ด้านพิธีการศุลกากรของไทย ณ ปี 2561 อยู่ที่ 36 โดยมีคะแนนอยู่ที่ 3.14 คะแนน)3
(4) ประสิทธิภาพระบบโลจิสติกส์ของประเทศด้านสมรรถนะผู้ให้บริการ โลจิสติกส์ทั้งภาครัฐและธุรกิจ (ประสิทธิภาพฯ ด้านสมรรถนะ ผู้ให้บริการโลจิสติกส์ทั้งภาครัฐและธุรกิจ) ดีขึ้น
อันดับประสิทธิภาพระบบโลจิสติกส์ของประเทศด้านสมรรถนะผู้ให้บริการโลจิสติกส์ทั้งภาครัฐและธุรกิจดีขึ้น อยู่ในอันดับ 25 หรือคะแนนไม่ต่ํากว่า 3.60 (ปัจจุบัน อันดับประสิทธิภาพฯ ด้านสมรรถนะผู้ให้บริการโลจิสติกส์ ทั้งภาครัฐและธุรกิจของไทย ณ ปี 2561 อยู่ที่ 32 โดยมีคะแนนอยู่ที่ 3.41 คะแนน)
3. แนวทางการพัฒนา ประกอบด้วย 5 แนวทาง 18 กลยุทธ์ โดยในแต่ละแนวทางการพัฒนามีโครงการสําคัญ ที่ สศช. ได้รวบรวมข้อมูลจากหน่วยงานที่เกี่ยวข้องกับการนําแผนปฏิบัติการฯ ไปดําเนินการ รวม 195 โครงการ/มาตรการ (ไม่นับรวมโครงการย่อย) วงเงินรวมที่คาดว่าจะใช้ลงทุนในช่วงแผนปฏิบัติการฯ ประมาณ 704,000 ล้านบาท (ข้อมูล ณ วันที่ 5 สิงหาคม 2565)
หัวข้อ
สาระสําคัญ
แนวทางการพัฒนาที่ 1 การพัฒนาโครงสร้างพื้นฐานและสิ่งอํานวยความสะดวก
เป้าหมาย
ต้นทุนการขนส่งสินค้าในกิจกรรมโลจิสติกส์ลดลง
ตัวชี้วัด
และค่าเป้าหมาย
สัดส่วนการขนส่งสินค้าทางรางต่อปริมาณการขนส่งสินค้าทั้งหมดเฉลี่ยร้อยละ 7
กลยุทธ์
(1) สร้างโครงข่ายการเชื่อมโยงการขนส่งและระบบโลจิสติกส์ระหว่างท่าเรือ รถไฟ ถนน และท่าอากาศยานอย่างครอบคลุม เชื่อมโยงพื้นที่เศรษฐกิจ พื้นที่อุตสาหกรรม และด่านชายแดนสําคัญ
(2) พัฒนาศูนย์บริการโลจิสติกส์และปรับปรุงด่านชายแดนที่สําคัญ
(3) บริหารจัดการโครงสร้างพื้นฐานและศูนย์บริการโลจิสติกส์
(4) ส่งเสริมการใช้ประโยชน์จากความก้าวหน้าด้านเทคโนโลยี
หน่วยงานหลัก
คค.
หน่วยงานสนับสนุน
กระทรวงการคลัง (กค.) กระทรวงเกษตรและสหกรณ์ (กษ.) กระทรวงดิจิทัลเพื่อเศรษฐกิจและสังคม (ดศ.) กระทรวงมหาดไทย (มท.) และภาคเอกชน
โครงการสําคัญ
จํานวน 106 โครงการ กรอบวงเงิน 701,394.6866 ล้านบาท เช่น
- โครงการพัฒนาท่าเรือแหลมฉบัง ระยะที่ 3 (คค.) วงเงิน 25,375.86 ล้านบาท
- แผนดําเนินการจัดตั้งจุดจอดพักรถบรรทุกให้ครบ 43 แห่ง (คค.) วงเงิน 4,100 ล้านบาท
- โครงการก่อสร้างรถไฟทางคู่ ระยะที่ 2 จํานวน 7 ช่วง (คค.) วงเงิน 260,920.83 ล้านบาท
- โครงการพัฒนาท่าอากาศยานสุวรรณภูมิ ระยะที่ 34 (คค.) วงเงิน 20,991.6 ล้านบาท
แนวทางการพัฒนาที่ 2 การยกระดับมาตรฐานและเพิ่มมูลค่าโซ่อุปทาน
เป้าหมาย
ต้นทุนโลจิสติกส์สินค้าเกษตรและอุตสาหกรรมลดลง
ตัวชี้วัด
และค่าเป้าหมาย
(1) ต้นทุนโลจิสติกส์สินค้าเกษตรสําคัญต่อยอดขายเฉลี่ยร้อยละ 3 - 5 ต่อปี
(2) ต้นทุนโลจิสติกส์สินค้ากลุ่มอุตสาหกรรมสําคัญต่อยอดขายลดลงเฉลี่ยร้อยละ 3 - 5 ต่อปี
กลยุทธ์
(1) พัฒนาการบริหารจัดการโลจิสติกส์และโซ่อุปทานภาคการเกษตร
(2) พัฒนาระบบนิเวศ (Ecosystem) ที่เหมาะสมต่อการเติบโตของผู้ประกอบการภาคอุตสาหกรรม
(3) การดําเนินการที่เป็นมิตรต่อสิ่งแวดล้อม
หน่วยงานหลัก
กษ. และกระทรวงอุตสาหกรรม (อก.)
หน่วยงานสนับสนุน
กค. กระทรวงการอุดมศึกษา วิทยาศาสตร์ วิจัยและนวัตกรรม (อว.) คค. ดศ. กระทรวงพลังงาน (พน.) กระทรวงพาณิชย์ (พณ.) มท. และเอกชน
โครงการสําคัญ
จํานวน 22 โครงการ กรอบวงเงิน 1,701.8361 ล้านบาท เช่น
- โครงการพัฒนาประสิทธิภาพโลจิสติกส์เกษตรเพื่อลดการสูญเสีย (กษ.) - โครงการเสริมสร้างความสามารถการดําเนินธุรกิจให้กับผู้ประกอบการอุตสาหกรรมด้วยการบริหารจัดการโลจิสติกส์ที่มีประสิทธิภาพอย่างยั่งยืน (อก.)
- โครงการสร้างมูลค่าเพิ่มจากวัสดุเหลือใช้จากกระบวนการผลิตสินค้าข้าว (กษ.)
แนวทางการพัฒนาที่ 3 การพัฒนาพิธีการศุลกากรและกระบวนการนําเข้า - ส่งออกที่เกี่ยวข้องและอํานวยความสะดวกในการขนส่งระหว่างประเทศ
เป้าหมาย
ประสิทธิภาพด้านพิธีการศุลกากรและการอํานวยความสะดวกในการขนส่งสินค้าดีขึ้น
ตัวชี้วัด
และค่าเป้าหมาย
(1) ระยะเวลาที่ใช้ในการตรวจปล่อยสินค้า (Time Release Study: TRS) ณ ท่าเรือแหลมฉบัง ลดลงเฉลี่ยร้อยละ 5 ต่อปี
(2) จํานวนธุรกรรมการให้บริการนําเข้าและส่งออกด้วยระบบอิเล็กทรอนิกส์เป็นร้อยละ 100
กลยุทธ์
(1) การพัฒนาการเชื่อมโยงข้อมูลและใช้ประโยชน์จากระบบ NSW
(2) พัฒนากระบวนการโลจิสติกส์ในรูปแบบอิเล็กทรอนิกส์
(3) พัฒนาการอํานวยความสะดวกการขนส่งสินค้าผ่านแดนและข้ามแดน ณ ประตูการค้าที่สําคัญ
(4) เร่งพัฒนาความร่วมมือและแก้ไขอุปสรรคการขนส่งสินค้าระหว่างประเทศ
(5) ปรับปรุงและพัฒนากฎหมายและระเบียบที่เกี่ยวข้องกับการขนส่งและโลจิสติกส์ระหว่างประเทศ
หน่วยงานหลัก
กค.
หน่วยงานสนับสนุน
กระทรวงการต่างประเทศ (กต.) กระทรวงกลาโหม กษ. คค. ดศ. กระทรวงทรัพยากรธรรมชาติและสิ่งแวดล้อม พณ. กระทรวงสาธารณสุข (สธ.) สํานักงานสภาความมั่นคงแห่งชาติ และภาคเอกชน
โครงการสําคัญ
จํานวน 30 โครงการ กรอบวงเงิน 241.3981 ล้านบาท เช่น
- โครงการพัฒนาระบบการเชื่อมโยงทางอิเล็กทรอนิกส์สินค้าประมง ผ่านระบบ National Single Window (กษ.) วงเงิน 20 ล้านบาท
- โครงการพัฒนาและปรับปรุงระบบสารสนเทศเพื่อเพิ่มประสิทธิภาพการปฏิบัติงานการให้บริการประชาชนเพื่อรองรับงาน NSW (คค.) วงเงิน 24.3801 ล้านบาท
แนวทางการพัฒนาที่ 4 การพัฒนาศักยภาพผู้ให้บริการโลจิสติกส์ไทย (Logistics Service Providers: LSPs)
เป้าหมาย
ผู้ให้บริการโลจิสติกส์ไทยมีศักยภาพในการดําเนินธุรกิจทั้งออนไลน์และออฟไลน์เพิ่มขึ้น
ตัวชี้วัด
และค่าเป้าหมาย
(1) มูลค่าเพิ่มทางเศรษฐกิจของธุรกิจให้บริการโลจิสติกส์เพิ่มขึ้นเฉลี่ยร้อยละ 5 ต่อปี
(2) มูลค่าพาณิชย์อิเล็กทรอนิกส์สาขาขนส่งและโลจิสติกส์เพิ่มขึ้นเฉลี่ยร้อยละ 10 ต่อปี
กลยุทธ์
(1) เสริมสร้างศักยภาพผู้ให้บริการโลจิสติกส์
(2) ยกระดับผู้ให้บริการโลจิสติกส์ไทยสู่เวทีสากล
หน่วยงานหลัก
พณ.
หน่วยงานสนับสนุน
กษ. อว. คค. ดศ. พน. กระทรวงแรงงาน (รง.) สธ. อก. และภาคเอกชน
โครงการสําคัญ
จํานวน 18 โครงการ กรอบวงเงิน 323.3853 ล้านบาท เช่น
- โครงการพัฒนาระบบเทคโนโลยีสารสนเทศบริหารจัดการขนสงสินค้าทางถนน เพื่อช่วยสนับสนุนและยกระดับมาตรฐานผู้ประกอบการขนส่งสินค้าทางถนนของประเทศไทย (คค.) วงเงิน 67 ล้านบาท
- โครงการกิจกรรมเสริมสร้างศักยภาพธุรกิจให้บริการโลจิสติกส์ด้วยเทคโนโลยี (พณ.) วงเงิน 5.2 ล้านบาท
แนวทางการพัฒนาที่ 5 การส่งเสริมการวิจัยและพัฒนานวัตกรรมการพัฒนาบุคลากร และการติดตามผลด้านโลจิสติกส์
เป้าหมาย
ผลงานวิจัยและพัฒนานวัตกรรมและเทคโนโลยีด้านโลจิสติกส์ได้รับการนําไปใช้ในเชิงพาณิชย์เพิ่มขึ้น
ตัวชี้วัด
และค่าเป้าหมาย
จํานวนโครงการวิจัยและพัฒนานวัตกรรมและเทคโนโลยีด้านโลจิสติกส์ที่นําไปใช้ในเชิงพาณิชย์เพิ่มขึ้นทุกปี
กลยุทธ์
(1) ส่งเสริมการวิจัยและนําผลงานวิจัยไปประยุกต์ใช้ในการพัฒนาเทคโนโลยีและนวัตกรรมด้านโลจิสติกส์ที่ทันสมัยภายในประเทศ
(2) ส่งเสริมการลงทุนอุตสาหกรรมที่ใช้เทคโนโลยีและนวัตกรรมในการพัฒนากิจกรรมโลจิสติกส์
(3) พัฒนาบุคลากรด้านโลจิสติกส์
(4) ติดตามและประเมินผลการพัฒนาด้านโลจิสติกส์
หน่วยงานหลัก
อว. และ รง.
หน่วยงานสนับสนุน
กค. กษ. พณ. สธ. อก. และภาคเอกชน
โครงการสําคัญ
จํานวน 19 โครงการ กรอบวงเงิน 209.574 ล้านบาท เช่น
- โครงการการพัฒนาแผนที่นําทางสําหรับการขนส่งที่ชาญฉลาดและเป็นมิตรกับสิ่งแวดล้อม (อว.) วงเงิน 50 ล้านบาท
- โครงการพัฒนาเทคโนโลยีและการบริหารจัดการสําหรับระบบโลจิสติกส์ของประเทศที่ทันสมัยและได้มาตรฐานสากล (อว.) วงเงิน 90 ล้านบาท
- โครงการพัฒนาการวิเคราะห์และทดสอบระบบรางรถไฟความเร็วสูง (อว.) วงเงิน 45 ล้านบาท
- โครงการพัฒนาบุคลากรรองรับอุตสาหรรมโลจิสติกส์ (รง.) วงเงิน 49.3635 ล้านบาท
_____________________________________________
1 คณะรัฐมนตรีมีมติ (14 มกราคม 2563) เห็นชอบในหลักการให้ บริษัท ทีโอที จํากัด (มหาชน) และบริษัท กสท โทรคมนาคม จํากัด (มหาชน) ควบรวมกิจการเป็นบริษัทเดียวตามพระราชบัญญัติบริษัทมหาชนจํากัด พ.ศ. 2535 และที่แก้ไขเพิ่มเติม โดยให้บริษัทที่ตั้งใหม่ใช้ชื่อ “บริษัท โทรคมนาคมแห่งชาติ” ต่อมาคณะรัฐมนตรีมีมติ (1 กันยายน 2563) รับทราบการใช้ชื่อบริษัทใหม่ที่เกิดจากการควบรวมกิจการดังกล่าว โดยเมื่อจดทะเบียนจะใช้ชื่อว่า “บริษัท โทรคมนาคมแห่งชาติ จํากัด (มหาชน)” ทั้งนี้ ดําเนินการควบรวมกิจการแล้วเสร็จเมื่อวันที่ 7 มกราคม 2564
2 รายงานโลจิสติกส์ของประเทศไทย ประจําปี 2564 สศช.
3 Logistics Performance Index (LPI) Report 2018 ธนาคารโลก
4 ก่อสร้างทางวิ่งเส้นที่ 3
10. เรื่อง การจัดทําบัญชีบริการดิจิทัลเพื่อส่งเสริมผู้ประกอบการดิจิทัลของประเทศไทย (Digital Startup)
คณะรัฐมนตรีมีมติเห็นชอบตามที่กระทรวงดิจิทัลเพื่อเศรษฐกิจและสังคม (ดศ.) เสนอดังนี้
1. มอบหมาย ดศ. โดยสํานักงานส่งเสริมเศรษฐกิจดิจิทัล (สศด.) เป็นหน่วยงานจัดทําบัญชีบริการดิจิทัล และเป็นหน่วยงานตรวจสอบคุณสมบัติของผู้ประกอบการดิจิทัล [วิสาหกิจดิจิทัลเริ่มต้น (Digital Startup)] และบริการดิจิทัล ที่ขอขึ้นทะเบียนบัญชีบริการดิจิทัล
2. มอบหมายให้กรมบัญชีกลาง กระทรวงการคลัง (กค.) พิจารณาผลักดันบัญชีบริการดิจิทัลเข้าสู่กระบวนการจัดซื้อจัดจ้างภาครัฐ และเป็นหนึ่งในหมวดพัสดุที่รัฐต้องการส่งเสริมหรือสนับสนุน เพื่อเปิดโอกาสให้ผู้ประกอบการดิจิทัลร่วมพัฒนาระบบราชการไทย
สําหรับค่าใช้จ่ายที่จะเกิดขึ้นจากการจัดทําบัญชีบริการดิจิทัลเพื่อส่งเสริมผู้ประกอบการดิจิทัลของประเทศไทย เห็นควรให้สํานักงานส่งเสริมเศรษฐกิจดิจิทัลใช้จ่ายจากงบประมาณรายจ่ายประจําปีที่ได้รับจัดสรรปรับแผนการปฏิบัติงานแผนการใช้จ่ายงบประมาณ โอนงบประมาณรายจ่าย หรือโอนเงินจัดสรร หรือเปลี่ยนแปลงเงินจัดสรร หรือใช้จ่ายจากเงินนอกงบประมาณ แล้วแต่กรณี โดยคํานึงถึงความประหยัด ความคุ้มค่า ผลสัมฤทธิ์ที่จะได้รับเป็นสําคัญ ตามความเห็นของสํานักงบประมาณ
สาระสําคัญของเรื่อง
ดศ. รายงานว่า
1. ประเทศไทยเริ่มมีการพัฒนาและส่งเสริมการดําเนินธุรกิจสําหรับผู้ประกอบการวิสาหกิจดิจิทัลเริ่มต้น (Digital Startup) ตั้งแต่ปี 2555 และรัฐบาลเริ่มมีการเร่งรัดพัฒนาระบบนิเวศที่เกื้อหนุนต่อการพัฒนาธุรกิจดังกล่าว ใน พ.ศ. 2559 โดยมีความก้าวหน้าเป็นลําดับ ทําให้เกิดการเติบโตของวิสาหกิจดิจิทัลเริ่มต้นทั้งในเชิงปริมาณและคุณภาพ โดยในปี 2559 มีมูลค่าการลงทุนในผู้ประกอบการวิสาหกิจดิจิทัลเริ่มต้นไทย ประมาณ 94.37 ล้านดอลลาร์สหรัฐ และในปี 2565 มีมูลค่าการลงทุนดังกล่าว ประมาณ 530.10 ล้านดอลลาร์สหรัฐ ซึ่งอาจคิดเป็นอัตราการเติบโตที่ร้อยละ 63.51 ต่อปี1 อย่างไรก็ดี ผู้ประกอบการวิสาหกิจดิจิทัลเริ่มต้นยังประสบปัญหาและอุปสรรคในการพัฒนาธุรกิจในเรื่องของการเข้าสู่ตลาด เช่น (1) การได้รับการสนับสนุนที่ไม่สม่ําเสมอ ทําให้แผนการดําเนินงานของผู้ประกอบการไม่มีความต่อเนื่อง (2) การเข้าถึงตลาดจัดซื้อจัดจ้างภาครัฐเป็นไปด้วยความยากลําบาก (3) สถาบันการเงินปล่อยสินเชื่อให้กับผู้ประกอบการค่อนข้างยาก เนื่องจากผู้ประกอบการวิสาหกิจดิจิทัลเริ่มต้นส่วนใหญ่มีธุรกิจที่เป็น Software as a Service (Saas) หรือบริการซอฟต์แวร์ ซึ่งไม่มีสินทรัพย์เป็นการค้ําประกัน เป็นต้น ดังนั้น เพื่อให้เกิดการสนับสนุนการใช้บริการดิจิทัลของผู้ประกอบการไทยอย่างเต็มศักยภาพ ดศ. โดย สศด. จึงเห็นควรส่งเสริมผู้ประกอบการดิจิทัลของไทยด้วยการจัดทําบัญชีบริการดิจิทัลต่อไป
2. ระหว่างปี 2564 - 2565 ดศ. โดย สศด. ได้หารือกับกรมบัญชีกลางและจัดทําเอกสารกรอบแนวคิดและข้อเสนอแนะการจัดทําบัญชีบริการดิจิทัล เพื่อส่งเสริมผู้ประกอบการดิจิทัลของประเทศไทย โดยมีสาระสําคัญสรุปได้ ดังนี้
หัวข้อ
รายละเอียด
2.1 คํานิยามที่สําคัญ
- บริการดิจิทัล หมายถึง โปรแกรมบริการ (Software as a Service) อันเกิดจากโปรแกรมคอมพิวเตอร์ แอปพลิเคชัน หรือชุดของคําสั่งที่เขียนขึ้นด้วยภาษาของคอมพิวเตอร์ เพื่อสั่งให้คอมพิวเตอร์หรืออุปกรณ์อิเล็กทรอนิกส์ทํางานตามที่กําหนดไว้ รวมถึงบริการผ่านระบบ ช่องทาง หรือกระบวนการ (แพลตฟอร์ม) ที่ใช้ในการให้บริการดิจิทัลเพื่อแลกเปลี่ยนข้อมูล สินค้า หรือบริการ ระหว่างผู้พัฒนาและผู้ใช้บริการ โดยให้บริการผ่านทางเครือข่ายอินเทอร์เน็ตหรือเครือข่ายทางอิเล็กทรอนิกส์อื่น
- วิสาหกิจเริ่มต้นดิจิทัล หมายถึง บุคคลธรรมดา กลุ่มบุคคล วิสาหกิจขนาดกลางและขนาดย่อม ที่ยังไม่ได้จดทะเบียนเป็นนิติบุคคล หรือจดทะเบียนเป็นนิติบุคคลและเริ่มต้นดําเนินธุรกิจในประเทศไทยมาแล้วไม่เกิน 5 ปี ในธุรกิจที่เกี่ยวกับอุตสาหกรรมดิจิทัล ได้แก่ กิจการพัฒนาซอฟต์แวร์ (Software) กิจการฮาร์ดแวร์และอุปกรณ์อัจฉริยะ (Hardware and Smart Device) กิจการให้บริการเทคโนโลยีดิจิทัล (Digital Services) กิจการพัฒนาดิจิทัลคอนเทนต์ (Digital Content) เป็นต้น
2.2 วัตถุประสงค์ของการจัดทําบัญชีบริการดิจิทัล
- เพื่อส่งเสริมการนําบริการดิจิทัลจากวิสาหกิจดิจิทัลเริ่มต้นไทยมาใช้ให้เกิดประโยชน์ต่อการพัฒนาระบบเศรษฐกิจของประเทศ และส่งเสริมการพัฒนาบริการดิจิทัลหรือแพลตฟอร์มของไทย กระตุ้นการบริโภคบริการดิจิทัลภายในประเทศ ทดแทนบริการดิจิทัลจากต่างประเทศให้สามารถใช้ในวงกว้าง และมีมาตรฐานเทียบเคียงที่เชื่อถือได้
- เพื่อให้มีการรวบรวมรายการบริการดิจิทัลของผู้ประกอบการดิจิทัลที่ได้รับการรับรองมาตรฐานและเพื่อนําไปต่อยอดเป็นพัสดุที่รัฐต้องการส่งเสริมหรือสนับสนุน
2.3 วิธีการจัดทําบัญชีบริการดิจิทัล
ให้ผู้ประกอบการดิจิทัลยื่นเสนอผลงานพร้อมเอกสารรับรองนิติบุคคลไทย การรับรองคุณภาพ มาตรฐาน เพื่อเข้าสู่กระบวนการตรวจสอบและพิจารณาขึ้นทะเบียนบัญชีบริการดิจิทัล
2.4 คุณสมบัติของผู้ประกอบการที่ขอขึ้นทะเบียนได้ เช่น
(1) เป็นวิสาหกิจดิจิทัลเริ่มต้นที่จดทะเบียนจัดตั้งเป็นนิติบุคคลในประเทศไทย และมีสํานักงานตั้งอยู่ในประเทศไทยโดยแสดงหนังสือรับรองนิติบุคคลของกรมพัฒนาธุรกิจการค้าและ/หรือหน่วยงานที่เกี่ยวข้อง กรณีเป็นนิติบุคคลในรูปแบบอื่น ต้องได้รับความเห็นชอบจาก สศด.
(2) มีวัตถุประสงค์เพื่อประกอบธุรกิจเกี่ยวกับการพัฒนาหรือให้บริการโปรแกรมคอมพิวเตอร์หรือซอฟต์แวร์ในประเทศไทยหรือมีวัตถุประสงค์เพื่อประกอบธุรกิจเกี่ยวกับการพัฒนาหรือให้บริการอุปกรณ์ด้านดิจิทัลหรืออุปกรณ์ฮาร์ดแวร์อัจฉริยะหรืออุปกรณ์เทคโนโลยีนวัตกรรมในประเทศไทย หรือมีวัตถุประสงค์เพื่อประกอบธุรกิจเกี่ยวกับการให้บริการด้านดิจิทัล
(3) ได้รับการรับรองมาตรฐานกระบวนการผลิตหรือพัฒนาหรือบริการซอฟต์แวร์อุปกรณ์ฮาร์ดแวร์อัจฉริยะ และบริการดิจิทัล เช่น ISO/IEC 29110 หรือ Capability Maturity Model Integration (CMMI) หรือมาตรฐานอื่น ๆ ตามที่ สศด. กําหนด ที่ยังไม่หมดอายุอย่างหนึ่งอย่างใด จากหน่วยรับรอง (Certified Body) หรือได้รับการรับรองตามหลักเกณฑ์ที่ สศด. กําหนด
(4) ไม่เป็นบุคคลล้มละลายหรือถูกศาลมีคําสั่งพิทักษ์ทรัพย์ หรือถูกปิดกิจการ
(5) ไม่อยู่ระหว่างเลิกกิจการ และไม่เป็นบุคคลซึ่งถูกแจ้งเวียนชื่อให้เป็นผู้ทิ้งงานของกรมบัญชีกลาง
2.5 หลักเกณฑ์การขึ้นทะเบียนบัญชีบริการดิจิทัล
(1) ด้านความสามารถในการทํางาน
(1.1) บริการเทคโนโลยีและนวัตกรรมดิจิทัลต้องสามารถใช้บริการได้จริงครบถ้วนในทุกฟังก์ชันการใช้งาน อ้างอิงตามข้อมูลสินค้าและบริการเทคโนโลยีและนวัตกรรมดิจิทัลที่ยื่นประกอบการพิจารณา
(1.2) ต้องมีผู้ใช้บริการแล้วหรือมีผลการใช้งานจากผู้บริโภค
(1.3) บริการมีความน่าเชื่อถือ มีหลักฐานการรับรองคุณภาพ เช่น ตัวอย่างใบเสร็จการซื้อขายบริการ การใช้บริการในภาคธุรกิจ ใบรับรองคุณภาพ หรือหนังสือรับรองผลงาน
(1.4) มีรายละเอียดข้อมูลคุณลักษณะเฉพาะของบริการเทคโนโลยีและนวัตกรรมดิจิทัลครบถ้วน อย่างน้อยประกอบด้วย หน้าที่การทํางานของระบบ ภาพสินค้าและบริการ เป็นต้น
(1.5) เว็บไซต์บริษัทต้องสามารถเข้าถึงข้อมูลสินค้าและบริการและสามารถตรวจสอบได้
(2) ด้านราคา
กําหนดราคาค่าบริการที่มีรายละเอียดชัดเจน กรณีที่ผ่านการพิจารณาการขึ้นทะเบียนสินค้าและบริการดิจิทัลแล้ว สามารถปรับลดราคาเพื่อเป็นข้อเสนอราคาพิเศษได้ แต่ไม่สามารถปรับขึ้นราคาขายได้ กรณีที่มีคุณลักษณะเฉพาะของสินค้าและบริการเทคโนโลยีและนวัตกรรมดิจิทัลเพิ่มเติมจากเดิม หากต้องการปรับเปลี่ยนราคาขายจะสามารถดําเนินการได้หลังจาก 6 เดือนไปแล้วเท่านั้น หรือได้รับความเห็นชอบจาก สศด. สินค้าและบริการดิจิทัลที่ผ่านหลักเกณฑ์จะได้รับการขึ้นทะเบียนบัญชีบริการดิจิทัลตามระยะเวลาของใบรับรองมาตรฐานจากหน่วยรับรอง (ประมาณ 2 ปี) ทั้งนี้ หากพบภายหลังว่ามีการละเมินทรัพย์สินทางปัญญา หรือมีปัญหาการใช้งานที่ไม่สามารถยอมรับได้ หรือมีคุณสมบัติไม่ตรงตามที่ระบุไว้ สินค้าและบริการดิจิทัลนั้นจะถูกถอดถอนจากบัญชีบริการดิจิทัล และผู้ขายต้องรับผิดชอบต่อความเสียหาย โดยผู้ซื้อจะได้รับการปกป้องจากข้อพิพาทด้านทรัพย์สินทางปัญญา
2.6 ค่าใช้จ่ายและแหล่งที่มา
ในระยะเริ่มต้น ใช้งบประมาณของ สศด. ในการดําเนินการขึ้นทะเบียนบัญชีบริการดิจิทัลและการตรวจสอบคุณสมบัติของผู้ประกอบการดิจิทัลและบริการ
2.7 ประโยชน์ที่จะได้รับ
- ผู้ใช้บริการ ประกอบด้วย ภาครัฐ ภาคเอกชน และประชาชนสามารถเข้าถึงบริการดิจิทัลที่มีคุณภาพเชื่อถือได้ รวมถึงภาคเอกชนและประชาชนได้รับสิทธิประโยชน์ผ่านกลไกนโยบายภาครัฐ และเป็นการลดภาระด้านงบประมาณในการบํารุงรักษาระบบดิจิทัลสําหรับหน่วยงานภาครัฐที่ใช้บัญชีบริการดิจิทัล
- ผู้ประกอบการวิสาหกิจดิจิทัลเริ่มต้นที่ประกอบธุรกิจที่มีมาตรฐานตามที่ สศด. กําหนดได้รับการสนับสนุนอย่างเป็นรูปธรรมด้วยการขึ้นทะเบียนบัญชีบริการดิจิทัล ซึ่งเป็นการแสดงการรับรองคุณภาพ สร้างโอกาสในการเข้าถึงตลาดสําหรับผู้ประกอบการกลุ่มดังกล่าว รวมถึงเป็นการสร้างระบบนิเวศที่เอื้อต่อการพัฒนาธุรกิจดิจิทัลของไทยอีกทางหนึ่ง
ทั้งนี้ บัญชีบริการดิจิทัล แบ่งประเทศบริการโดยเทียบเคียงกับการจัดประเภทครุภัณฑ์2 ของสํานักงบประมาณ (สงป.) โดยประกอบด้วยหมวดหมู่หลัก 11 หมวดหมู่ ดังนี้ (1) บริการดิจิทัลด้านการศึกษา (EdTech) (2) บริการดิจิทัลด้านการเกษตร (AgTech) (3) บริการดิจิทัลด้านการท่องเที่ยว (Travel Tech) (4) บริการดิจิทัลด้านการเงิน (FinTech) (5) บริการดิจิทัลด้านการบริการภาครัฐ (GovTech) (6) บริการดิจิทัลด้านสุขภาพ (Health Tech) (7) บริการดิจิทัลด้านการให้บริการ (Service Tech) (8) บริการดิจิทัลคอนเทนต์ (Digital Content) (9) บริการดิจิทัลด้านการพัฒนาเมืองอัจฉริยะ (Smart City) (10) บริการดิจิทัลด้านการจัดการข้อมูลระบบ (Data Platform) และ (11) อื่น ๆ โดยมีตัวอย่างวิสาหกิจดิจิทัลเริ่มต้นและคําอธิบายสินค้าและบริการ ดังนี้
ชื่อวิสาหกิจดิจิทัลเริ่มต้น
ประเภทบริการ
คําอธิบายสินค้าหรือบริการ
Toktor VR
EdTech
แอปพลิเคชันเรียนภาษาผ่านการท่องเที่ยวในโลกความจริงเสมือน (Virtual Reality) ด้วยเนื้อหาวิดีโอสามมิติ 180 องศาวในริ่มต้นเริ่มต้นและคําอบรับสิทะมีคุปลี่ยนราคาขายจะสามารถดําเนินการได้หลังจาก 6 เดิเสียหายอย่างมากทางเ
Link-Data Platform
Data Platform
แพลตฟอร์มให้บริการข้อมูลแผนที่ผ่านแอปพลิเคชันในโทรศัพท์เคลื่อนที่ ประกอบด้วยชุดเครื่องมือที่เกี่ยวกับการจัดการพื้นที่และระบบในการวิเคราะห์ข้อมูลซึ่งสามารถเชื่อมต่อกับแหล่งข้อมูลอื่น ๆ ได้ ฟังก์ชันหลักคือการวัดที่ดินและวางแผนการทําการเกษตร
Virtual Clinic
(Health at Home)
Health Tech
แพลตฟอร์มเพื่อให้ผู้สูงอายุปรึกษาแพทย์ทางไกลและให้บริการเรียกพยาบาลมารักษา (เช่น เจาะเลือดเพื่อทราบปัญหาสุขภาพ บริการทําแผล และหัตการ) ที่บ้าน ซึ่งเป็นการแก้ปัญหาสําหรับผู้สูงอายุที่ไม่มีผู้ดูแลหรือพาไปโรงพยาบาลเป็นประจํา
3. คณะกรรมการดิจิทัลเพื่อเศรษฐกิจและสังคมแห่งชาติ ในคราวประชุมครั้งที่ 3/2564 เมื่อวันที่ 18 พฤศจิกายน 2564 ซึ่งมีนายกรัฐมนตรีเป็นประธานการประชุม ได้พิจารณากรอบแนวคิดและข้อเสนอแนะการจัดทําบัญชีบริการดิจิทัลเพื่อส่งเสริมผู้ประกอบการดิจิทัลของประเทศไทย และมีมติเห็นชอบให้มีการจัดทําบัญชีบริการดิจิทัล พร้อมผลักดันบัญชีบริการดิจิทัลเข้าสู่กระบวนการจัดซื้อจัดจ้างภาครัฐ และขับเคลื่อนบัญชีบริการดิจิทัลในภาคเอกชนและภาคประชาชน เพื่อกระตุ้นให้เกิดการใช้ประโยชน์จากผู้ประกอบการดิจิทัลไทยในวงกว้าง และมอบหมายให้ สศด. ดําเนินการร่วมกับหน่วยงานที่เกี่ยวข้องแล้ว
4. ที่ผ่านมา เพื่อให้เกิดการสนับสนุนสินค้าหรือบริการบางประเภทอย่างเป็นรูปธรรม ได้มีการกําหนดสินค้าหรือบริการนั้น ๆ เป็นรายการพัสดุที่รัฐต้องการส่งเสริมหรือสนับสนุนภายใต้กฎกระทรวงกําหนดพัสดุและวิธีการจัดซื้อจัดจ้างพัสดุที่รัฐต้องการส่งเสริมหรือสนับสนุน (กฎกระทรวงฯ) พ.ศ. 2563 และที่แก้ไขเพิ่มเติม โดยกําหนดรายละเอียดที่สําคัญ เช่น (1) นิยามหรือลักษณะของสินค้าหรือบริการ (2) บัญชีสินค้าหรือบริการที่เกี่ยวข้อง และ (3) หน่วยงานที่มีหน้าที่ตรวจสอบและ/หรือให้การรับรองสินค้าและบริการ เป็นต้น โดยมีรายการพัสดุฯ ที่สําคัญ เช่น
กฎหมาย
รายการพัสดุ
ลักษณะเฉพาะ/ชื่อบัญชี
หน่วยงานตรวจสอบ/รับรอง
กฎกระทรวงฯ พ.ศ. 2563
พัสดุส่งเสริมนวัตกรรม
สินค้าหรือบริการที่มีรายชื่อตามบัญชีนวัตกรรมไทย
สงป.
กฎกระทรวงฯ (ฉบับที่ 2) พ.ศ. 2563
พัสดุส่งเสริมการผลิตภายในประเทศ
พัสดุที่ได้รับการรับรองและออกเครื่องหมายสินค้าที่ผลิตในประเทศไทย (Made in Thailand)
สภาอุตสาหกรรมแห่งประเทศไทย
พัสดุที่เป็นมิตร
กับสิ่งแวดล้อม
สินค้าหรือบริการที่ส่งผลกระทบต่อสิ่งแวดล้อมน้อยกว่าสินค้าหรือบริการประเภทเดียวกัน แต่มีคุณสมบัติหรือคุณภาพเทียบเท่าหรือสูงกว่าสินค้าหรือบริการประเภทเดียวกัน โดยพิจารณาจากขั้นตอนการจัดหาวัตถุดิบ การผลิต การขนส่ง การใช้งาน การนํากลับไปใช้ (reuse) การแปรใช้ใหม่ (recycle) และการนําไปกําจัดตามบัญชีรายชื่อสินค้าและบริการที่เป็นมิตรกับสิ่งแวดล้อม
กรมควบคุมมลพิษ
พัสดุส่งเสริมวิสาหกิจและการประกอบอาชีพ
ผลิตผล ชิ้นงาน หรือบริการที่ผลิต จัดทําขึ้น จําหน่าย หรือให้บริการโดยผู้ประกอบวิสาหกิจขนาดกลางและขนาดย่อมที่ได้ขึ้นบัญชีรายการพัสดุและบัญชีรายชื่อผู้ประกอบวิสาหกิจขนาดกลางและขนาดย่อม
สํานักงานส่งเสริมวิสาหกิจขนาดกลางและขนาดย่อม
ดังนั้น หากภาครัฐต้องการผลักดันให้มีบัญชีบริการดิจิทัลเพื่อส่งเสริมให้ภาครัฐมีการจัดซื้อจัดจ้างจากวิสาหกิจเริ่มต้นดิจิทัลอย่างเป็นรูปธรรม ก็สามารถกําหนดผลิตภัณฑ์ วิธีการจัดซื้อจัดจ้าง และการรับรองสินค้าหรือบริการด้านดิจิทัลไว้ในกฎกระทรวงดังกล่าวได้ โดยต้องกําหนดให้มีหน่วยงานที่ทําหน้าที่เป็นหน่วยงานรับรองหรือตรวจสอบบริการดิจิทัลที่ชัดเจน แต่โดยที่พระราชบัญญัติการพัฒนาดิจิทัลเพื่อเศรษฐกิจและสังคม พ.ศ. 2560 ได้ระบุอํานาจหน้าที่และภารกิจของ สศด. ไว้ ค่อนข้างกว้างขวาง มิได้กําหนดให้เป็นหน่วยงานรับรองอย่างชัดเจน กรมบัญชีกลางในการประชุมหารือ ตามข้อ 2 ได้เสนอแนะให้ สศด. นําเสนอต่อคณะรัฐมนตรีเพื่อพิจารณามอบหมายให้ สศด. ทําหน้าที่เป็นหน่วยรับรองและขึ้นทะเบียนผู้ประกอบการวิสาหกิจดิจิทัลเริ่มต้น โดยกรมบัญชีกลางจะเตรียมการในส่วนที่เกี่ยวข้องกับการประกาศกฎกระทรวง เมื่อคณะรัฐมนตรีมีมติเห็นชอบต่อไป
5. หากคณะรัฐมนตรีมีมติเห็นชอบตามที่ ดศ. เสนอ ดศ. จะจัดทําหนังสือถึงกรมบัญชีกลางเพื่อเสนอนโยบายการจัดทําบัญชีบริการดิจิทัลเพื่อกรมบัญชีกลางนําเรื่องเสนอต่อคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐพิจารณาตามขั้นตอนรวมถึงประสานงานกรมบัญชีกลางเรื่องการเชื่อมโยงระบบการทํางานและข้อมูลระหว่างหน่วยงานเพื่อเตรียมการรองรับการใช้งานบัญชีบริการดิจิทัลภายหลังการประกาศกฎกระทรวง
_______________________________________
1 ข้อมูลจาก https://startupdirectory.techsauce.co/ แจ้งเพิ่มเติมโดย ดศ.
ปี
มูลค่าการลงทุนฯ (ล้านดอลลาร์สหรัฐ)